“Percaya Kata-Kata Itu Doa, Ibu Ini Rumah Kita.”  Impian Wany Hasrita Miliki Rumah Sendiri Tercapai!

Sudah lama penyanyi cantik manis ini memasang impian untuk memilik kediaman sendiri. Bahkan itulah azamnya untuk tahun 2019 namun rezekinya belum ada.

Begitu pun, berkat usaha keras dan tidak putus asa,akhirnya tahun ini Wany Hasrita mampu tersenyum lebar kerana berjaya menggapai impian tersebut meskipun terlewat setahun.
Alhamdulillah, alhamdulillah, alhamdulillah for everything. Betullah, kata-kata itu satu doa. Setiap hari sebut nak beli rumah, pegi haji & umrah doa permudahkan utk beli rumah. Ini azam saya tahun 2019, 1 tahun delay.

Tapi Allah tahu bila waktu yg terbaik utk dia beri pada hamba-Nya. Ibu, ini rumah kita. Terima kasih pd semua yg mendoakan.
Itu antara perkongsian Wany menerusi akaun Instagram miliknya baru-baru ini. Dalam perkongsian tersebut, Wany turut memuat naik satu video yang menunjukkan momen-momen saat melawat rumah tersebut.
Ditemani ibunya yang tersayang, dua beranak ini tampak sangat gembira sambil berjalan-jalan di dalam rumah berkenaan yang difahamkan terletak di Semenyih.


Gara-Gara Ibu Selalu ‘Paksa’ Masuk Dapur, Farah Nabilah Jadi Minat Dan Teringin Ada Program Masakan Sendiri.

Namanya mula meniti dibibir peminat usai lakonannya dalam drama adaptasi Titian Cinta bersama aktor kacak, Zul Ariffin. Populariti mendadak itu membuatkan dia cuba untuk seimbangkan antara kerjaya, keluarga dan juga rakan-rakan.

Jujur mengakui ‘perhatian’ yang diperoleh itu sedikit sebanyak membuatkan kehidupannya  sedikit ‘berubah rentak’. Namun pemilik nama Farah Nabilah, 26 menerima rezeki dengan penuh kesyukuran.

“Saya anak sulung dari enam beradik. Sejak dahulu ke mana sahaja famili pergi, pasti saya ketinggalan untuk turut serta. Kami selalu bersama  baik bercuti atau keluar jalan-jalan. Namun, apabila saya terbabit dalam bidang ini, kehidupan keluarga yang sebelum ini ‘low profil’ turut menerima tempias.

“Tetapi saya selalu cakap itu adalah asam garam yang perlu kami lalui memandangkan saya sudah berada dalam bidang ini. Famili memahami dan tidak mempunyai sebarang bantahan. Sebaliknya mereka memberi sokongan sepenuhnya. Setakat ini, saya masih boleh handle situasi dan selalu cakap pada famili hati-hati  dalam apa jua yang kami lakukan pasti ada mata yang memandang.

“Kalau diikutkan minat saya bukanlah dalam bidang lakonan kerana saya lihat sendiri betapa susahnya pelakon terpaksa berjaga shooting habis lewat pagi. Rumah saya pernah dijadikan lokasi shooting jadi daripada situ saya tahu betapa susahnya nak jadi pelakon. Saya lebih suka buat commercial, namun krew waktu itu selalu juga offer, dan saya pun cubalah watak sampingan  untuk drama di bawah arahan Rashid Sibir iaitu tanah kubur.

“Namun, saya kemudiannya mengambil keputusan untuk berhenti dan fokus pada pengajian Ijazah dalam bidang Psikologi.  Selepas tamat pengajian, saya mendapat tawaran berlakon dan membawa watak utama tetapi tidak mendapat tempat di hati peminat. Sehinggalah drama Titian Cinta mengubah segalanya.  Selepas itu, alhamdulillah tawaran tidak putus-putus,” Ujar Farah yang memulakan langkah dalam bidang pengiklanan sejak berumur 16 tahun lagi dan antara iklan yang dilakukannya termasuklah  Safi, Proton, Pizza Hut dan banyak lagi.

Kursus jangka pendek

Demi memastikan lakonannya mendapat tempat dihati peminat, Farah sanggup mengambil kursus jangka pendek. Sementelah dia pernah ‘direject’ dengan alasan perlu lebih banyak belajar lagi dalam bidang tersebut.

“Waktu itu, saya hanya membawa watak sampingan namun tidak berputus asa jauh sekali terasa dengan kritikan tersebut. sebaliknya,  setiap kritikan buat saya bertambah semangat untuk perbaiki segala kekurangan. Kerana itu,  saya mengambil keputusan untuk mengambil kursus singkat selama tiga hari di bawah selian Fauziah Nawi demi Titian Cinta. Waktu itu saya mahu siapkan diri memandangkan cerita ini ‘heavy’ ditambah pula berlakon dengan pelakon terkenal Zul Ariffin dan pelakon lain.

“Selain aktif dalam bidang seni, saya juga ingin membuka bisnes sendiri dalam bidang skincare. Walaupun saya tahu persaingan sengit, namun saya tahu semuanya bergantung pada rezeki seseorang.  Sejak dahulu lagi sudah terdedah pada bisnes memandangkan keluarga saya berada dalam bidang yang sama. jadi, daripada situ timbul idea untuk buat  bisnes bersama,”ujar Farah yang menolak anggapan kononnya dia memilih membuka bisnes semata-mata kerana populariti dan kesempatan ketika nama di atas.

Suka memasak

Status anak sulung yang disandang membuatkan dia selalu ‘dipaksa’ ibunya untuk masuk dapur. Daripada situlah timbul hobi memasak. Farah selalu mencuba resipi baru dan keluarga  dan rakan-rakan menjadi ‘mangsa’ untuk merasa.

“Saya suka memasak dan kalau boleh mahu ada program sendiri dalam bidang ini.  Tetapi setakat ini hanya masih dalam angan-angan belum tahu bila akan direalisasikan.  Sebelum berlakon, saya bercita-cita menjadi psikitris. Kerana itu saya memilih bidang  Psikologi berkenaan ketika di universiti. Bahkan, bidang ini banyak bantu saya dalam lakonan.

“Bidang ini seronok sebenarnya dan saya mahu didik orang tentang klinikal psikologi ini. Kalau di luar negara, kerjaya dalam bidang ini dibayar gaji lumayan tetapi di negara kita benda ini masih baru dan tidak ramai yang mahu terbabit dalam bidang ini,”jelas Farah yang tidak menolak andai suatu hari nanti bidang Psikologi menjadi pilihan kerjayanya.

Sumber: majalah Keluarga Jan-Mac 2018


“Saya Seperti Tak Percaya. Kami Baru Sambut Ulang Tahun Perkahwinan Pertama.” Anak Baru Berusia 62 Hari, Isteri Diuji Suami Maut Kemalangan.

Penantian seorang isteri berakhir dengan kesedihan. Hanya jasad kaku suami yang tiba di depan mata.Bagi Nor Asilah Arahim, 29, dia tindak menyangka, mesej WhatApp diterima pada jam 1 pagi itu adalah yang terakhir buat dirinya daripada suami.

Berat mata memandang berat lagi bahu yang memikul. Kehilangan suami tersayang buat selama-lamanya cukup perit untuk diterima. Apatah lagi dengan cara yang begitu mengejutkan.

Sementelah dia baru sahaja habis berpantang anak sulung mereka. Pasangan ini baru sahaja menyambut ulang tahun pertama mereka baru-baru ini. Lebih memilukan, Muhammad Faezuan Nor Izuddin, 27, juga baru bergelar bapa setelah dikurniakan seorang cahaya mata berusia 62 hari bernama Maryam Medina.

“ALLAH lebih sayangkannya,” kata Nor Asilah Arahim, 29, isteri Muhammad Faezuan yang maut dalam kemalangan di Jalan Kuala Lumpur-Kota Bharu berhampiran Kampung Jeram Besu, Raub.

Kemalangan itu turut mengorbankan pasangan suami isteri, Mohd Sajury Abdullah, 63, Sobariah Haron, 54, anak lelaki mereka Uwais AlQurney Abdullah, 6, dan seorang anak saudara mereka Nur Ilham Najwa Rahimi, 20.

Nor Asilah berkata, kali terakhir dia menerima mesej WhatsApp dari suaminya 1 pagi tadi yang memaklumkan dia baru melepasi Lebuhraya Karak.

Arwah suaminya  bersama empat lagi ahli keluarga dalam perjalanan pulang ke kampung untuk meraikan majlis perkahwinan adik dan mengambilnya pulang ke Kuala Lumpur selepas selesai berpantang anak pertama.

Ketika kejadian, Nor Asilah  berada di rumah mentua bagi membantu persiapan perkahwinan adik iparnya, Dina Amira, 26.

“Ketika  lima jam kemudian, saya didatangi dengan kehadiran polis yang memaklumkan suami dan empat ahli keluarga lain maut dalam kemalangan. Saya seperti tidak percaya dan terus menangis teresak-esak kerana terlalu terkejut.

“Pakaian sedondon yang akan kami sekeluarga pakai di majlis perkahwinan esok juga sudah siap digosok.

“Malah, kami baru saja menyambut ulang tahun perkahwinan yang pertama pada 23 Mac lalu dan sekarang mempunyai anak berusia 62 hari,” katanya ketika ditemui di rumah arwah Faezuan di Jelawat, di Bachok.

Sumber: Harian Metro & Bernama


Tragedi Pilu Bulan Syawal, Lima Rentung Nahas Dekat Terowong Menora.

Kala kita sedang merancang untuk mengadakan majlis open house atau makan-makan bersama keluarga, malam tadi kita dikejutkan berita pilu apabila berlaku kemalangan di Terowong Menaro. Lebih menyedihkan dipercayai lima individu rentung selepas kereta yang dinaiki terbakar. Dalam pada itu, menerusi perkongsian di media sosial, mangsa nahas dipercayai pelajar Universiti Sultan Azlan Shah (USAS)

UPDATE TERKINI:  Dekan Bahagian Hal Ehwal Pelajar USAS, Dr Ahmad Zaki Hasan ketika dihubungi mengesahkan kelima-lima mangsa merupakan penuntut universiti berkenaan. Menurutnya, dua daripada mangsa merupakan pelajar diploma manakala tiga lagi adalah pelajar ijazah sarjana muda.

Mereka adalah Muhammad Nasrun Aidol Munir Akbar, 22, pemandu kereta, Ahmad Naim Najmi Ahmad Hafizan, 21, penumpang hadapan, Iqbal Hasnun Halimi, 23, Muhammad Nabil Haikal Muhammad Fariz, 19, dan Ahmad Akmal Ahmad Mokhlis, 20, masing-masing duduk di bahagian belakang.

Memetik laporan Kosmo bahawa kemalangan itu membabitkan dua buah kenderaan di Kilometer 245.2, Lebuh Raya Utara Selatan arah utara dekat Terowong Menora di sini, tengah malam tadi.

Ketua Balai Bomba dan Penyelamat (BBP) Kuala Kangsar, Ahmad Izuwan Zakaria,  maklumat kejadian itu diterima pada pukul 12.52 tengah malam.

Katanya, setibanya di lokasi, didapati kebakaran melibatkan kenderaan dinaiki mangsa dengan sebuah treler membawa muatan besi.

“Kereta dinaiki mangsa dan treler 20 tan itu masing-masing terbakar 90 peratus. Mangsa yang terperangkap di dalam kereta disahkan maut di lokasi kejadian oleh pegawai perubatan.

“Pemandu treler bagaimanapun terselamat dan operasi mengeluarkan kesemua mangsa yang terperangkap kini sedang dijalankan,” katanya di sini hari ini.

Operasi memadam kebakaran dan menyelamat mangsa turut dibantu BBP Meru Raya, BBP Ipoh dan BBP Kamunting.

MANGSA DIPERCAYAI PELAJAR USAS

Dalam pada itu, menerusi perkongsian di media sosial, mangsa nahas dipercayai pelajar USAS. Semoga roh mereka ditempatkan dikalangan orang-orang yang beriman dan soleh. Takziah kepada ahli keluarga mangsa nahas.

Sumber: Kosmo Online, Sinar Harian dan sumber warganet di media sosial


“Cantik Menantu, Mak Mertuanya Pun Lembut Je.” DS Umie AidaTeruja Bakal Terima Menantu Sulung!

Semalam berlangsungnya majlis pertunangan anak Datin Seri umie Aida bernama Danial. Berita tersebut dikongsikan sendiri oleh pelakon ini menerusi laman instagramnya.
Pertunangan danial & haniz

“MasyaAllah.. rasa tak percaya anak me sudah dewasa dan bersedia memikul tgjwp yang lebih besar dalam hidupnya.

“Alhamdulilah… ibu gembira dengan pilihan mu danial.. Semoga sentiasa dlm lindunganNYA dan diberkatiNYA .. Aamiin…

“Doakan semoga pernikahan mereka berjln lancar tahun ini yea. InsyaAllah.. #engagement

Keterujaan bakal menerima menantu tidak lama lagi turut mendapat reaksi daripada peminat serta rakan artis. Rata-rata mengucapkan tahniah atas pertunangan tersebut.

Simple je majlis pertunangan


Patutlah Anak Lelaki Dan Perempuan Tak ‘Alert’ Bila Bagi Nasihat, Rupanya Ada Teknik Berbeza Ikut Jantina.

Mendidik anak bukan mudah, baik anak lelaki mahupun anak perempuan. Kedua-duanya memerlukan didikan yang berbeza.

Sebagai ibu bapa kita perlu tahu caranya agar apa yang dinasihati dan teguran didengar oleh anak-anak.

Sebagaimana perkongsian daripada akaun Tiktok @linas198, menunjukan cara yang berbeza apabila bercakap dengan anak lelaki dan perempuan.

Katanya, anak lelaki kena cakap ‘direct’ jangan cakap berkias. Selepas memberi kata-kata nasihat, peluk dan usap belakang kepala anak lelaki.

Manakala anak perempuan, kena pandang matanya supaya merasakan kita memberikan perhatian penuh kepadanya. Walaupun anak itu lasak tetapi sebenarnya manja. Kemudian peluk dan usap belakang.

Pendekatan yang berbeza disebabkan berlainan jantina.


“Selagi I Bernyawa, I Boleh Jaga U Selamanya.” Sweetnya Ucapan Jinggo Buat Shiela Rusly!

Dah menjadi kebiasaan buat pasangan suami isteri memberi kejutan atau meluahkan bait-bait indah buat yang tersayang terutamanya ketika pada hari-hari penting seperti ulangtahun perkahwinan.

Tidak terkecuali, pengarah, Jinggo hari ini ada memuat naik satu perkongsian di laman Instagramnya di mana dia menitipkan ucapan istimewa sempena ulangtahun perkahwinannya bersama pelakon dan penerbit, Shiela Rusly yang ke-27.

“I tahu i tak akan dapat penuhi semua impian u… I tahu i tak akan boleh bagi semua kemahuan u… I tahu i tak akan boleh buat u ketawa sentiasa… I tahu i tak akan boleh buat u tersenyum selalu… Tapi I tahu…selagi i bernyawa.. I boleh jaga u selamanya…” bait-bait yang dikongsikan oleh Jinggo di ruangan kapsyen.

Meninjau di ruangan komen, ramai dalam kalangan pengikutnya diikuti anak menantunya turut beri ucapan dan mendoakan supaya hubungan pasangan Jinggo dan Shiela berpanjangan.

Sekadar info, jinggo dan Sheila telah mendirikan rumah tangga pada tahun 1995 dan telah dikurniakan dua orang cahaya mata iaitu Uzair Haqimy dan Luth Mikhail.

Kehadiran cucu pertama hasil perkahwinan anak sulungnya bersama pelakon, Elisya Sandha turut menambahkan lagi seri di dalam kelaurga mereka.

Sumber : Instagram @jinggo_jspictures


Tip Kurangkan Haba Dalam Kereta Tanpa Perlu Turunkan Tingkap. Cukup Mudah, Anak-Anak Pun Selesa!

Keadaan cuca yang panas terik pada waktu tengah hari menimbulkan ketidaselesaan terutama sekali apabila menaiki kenderaan. Apa tidaknya bahang di dalam kereta menyebabkan anda berpeluh.

Tambah-tambah lagi jika anda meletakkan kenderaan di kawasan yang tidak berbumbung dengan sinaran matahari yang terik menyebabkan haba panas kuat terasa.

Untuk mengurangkan haba masa, kita akan membuka sedikit tingkap namun cara ini cukup bahaya. Tak pasal-pasal nanti kereta kita hilang kena curi atau mungkin jika hujan turun dengan lebat habis basah tempat duduk dek tempias.

Biasanya kita akan hidupkan enjin serta hidupkan aircond. Cara ini walaupun akan mengurangkan kepanasan, tetapi mengambil masa yang agak lama untuk menyejukkan suhu di dalam kereta anda.

Atau mungkin ada yang membuka pintu dan tingkap luas-luas bagi mengeluarkan haba tersebut. Kemudian, membuka air-cond bagi membolehkan kereta kembali sejuk. Sebenarnya, ada cara lain yang lebih mudah dan praktikal. Hanya dengan pulas butang fungsi ini maka masalah anda dapat diselesaikan.

1. Flap air-cond ditutup sewaktu memandu untuk kekal sejuk.

Waktu memandu pastikan anda tutup flap air cond kereta supaya pengudaraan kereta beredar hanya dalam kereta sahaja dan kekalkan udara sejuk. Rasanya semua orang lakukan semua ni bukan?

2 Sewaktu parking, pastikan flap air cond dibuka.

Ketika parking kereta, buka flap aircond tadi. Jadi, udara panas tidak akan terperap di dalam kereta dan membuatkan kereta berbahang. Itulah tujuan flap aircond.

Kena cuba hari ni !


Dah Buat Ke Belum? Wanita Ini Kongsi Step Check Wang Tidak Dituntut Cara Online. Mudah Aje!

Buat mereka yang belum semak secara online, boleh check wang tidak dituntunt. Manalah tahu, dapat duit terpijak. Rezeki hujung tahun.

Pernah viral dulu, tapi buat yang belum boleh lah cuba-cuba semak. Mana tahu ada! Dapatlah penuhkan beg duit bulan ni! Betul tak!

DUIT TERPIJAK.

Dengan kata lain, duit yang tak disangka sangka. Purple mata hitamku sekejap bila tengok angka tertera. Betul ke ni? Terkelip kelip mata aku tengok? Tulisan kecil sangat, takut tersalah tengok pula. Dah la ada orang tua kat rumah ni kaki bahan jugak. Hahaha..

Macam dapat bonus bro! Nikmat apa lagi yang aku nak dustakan? Tak pernah mimpi boleh ada amount sebanyak ni tersimpan kat Akauntan Negara. Aku pun hairan apa yang aku buat dengan duit duit tu dulu..

Tak pernah peduli pun pasal wang tak dituntut sebelum ni. Rasanya pernah viral pasal wang tak dituntut ni 2-3 tahun lepas. Tapi tak ambil pusing sangat. Entah kenapa tiba-tiba pagi tu tangan ringan je register masuk nak tengok. Senyum sampai telinga wehh

U all kalau belum check wang tidak dituntut, cepat cepat pergi check. Mana tau ada duit terpijak jugak. Apapun, semestinya itu duit dan hak kita. Ada sikit boleh simpan bank, ada banyak terpaksalah bekukan tukar jadi emas. Itu rahsia duit kekal lama

Since ada yang tanya nak check kat mana, ni saya kongsikan :

1) Layari https://egumis.anm.gov.my/

2) Untuk yang pertama kali, register dulu (sign-in). Isi semua maklumat yang diperlukan.
Check email untuk verify link yang diberi.

3) Log in semula. Kemudian, masukkan semua maklumat yang diperlukan.

4) Masukkan IC kita. Boleh bantu check untuk ibuayah kat kampung jugak.

Maksimum boleh check dua nombor IC sahaja.

Sekian, semoga bermanfaat.

Sumber: Nurazlina Aini Mahamad


“Comelnya Berlesung Pipit.” Aiman Hakim Dan Zahirah Macwilson Lahir Rasa Syukur Timang Cahayamata Pertama.

Finally today the popular celebrity couple, Zahirah Macwilson and Aiman Hakim Ridza share happy news to her fans. briefly via Instagram. This same beautiful couple, during the inaugural eyelight three days ago.

BERLESUNG PIPI

Dalam pada itu, turut memuat naik gambar anak lelaki mereka yang hanya menampakkan sebahagian wajah sahaja. Apa yang menarik membuat warganet teruja, anak pasangan ini memiliki lesung pipit!

Mereka juga melahirkan rasa syukur dengan pengalaman sangat berharga menjadi seorang ibu dan ayah.

“Alhamdullilah on the 5th January 2021 our first born little boy arrived at 2:26pm. We were so overwhelmed by the whole experience from the labour room to becoming a new daddy and mummy. This journey has been the greatest blessing and we are excited to experience every special moment.
Syukur Alhamdullilah.”

Rakan artis dan peminat mengucapkan tahniah kelahiran cahayamata pertama pasangan ini.

Untuk makluman, pasangan ini, Zahirah dan Aiman mendirikan rumah tangga pada 2 Februari tahun lalu dan mengambil keputusan untuk tinggal di Australia bersama keluarga sehingga selamat melahirkan.


Edika Yusof Dan Isteri Sambut Ulang Tahun Yang Ke-18 Secara Sederhana Dengan Sebiji Kek

Baru-baru ini Edika Yusoff menyambut ulangtahun perkahwinannya bersama isteri yang ke 18. Pelakon Edika Yusof dan isteri menyambut ulang tahunnya cukup sederhana dengan sebiji kek.

Menerusi satu perkongsian di Instagram, Edika menitipkan ucapan yang romantis bahawa dia merupakan suami yang bertuah kerana dia mempunyai memiliki wanita sehebat isterinya disisi.

Dalam video yang dikongsikan itu, isterinya Hidayah sentiasa kelihatan tersenyum bahagia bersama suami tercinta.

Kesetiaan pelakon itu buat ramai puji dan kagum dengan sikap kesetiaanya dalam menjaga isterinya yang lumpuh

Kebahagiaan yang diimpikan hanya dirasai selama 2 tahun. Mereka kemudiaanya diuji hanya sekelip mata dengan Kehadiran ujian yang menimpa isterinnya menginggap penyakit Meningitis sehingga lumpuh. Ini wajar untuk dijadikan iktibar dan boleh dijadikan conoth oleh semua pasangan.

Edika yang sebelum ini pernah popular menerusi filem Maria Mariana mengambil keputusan untuk tidak begitu aktif dalam dunia seni kerana ingin menjaga isterinya. Hidayah.

sumber : W0wberita


Meruntun Jiwa, Dr Ini Kongsi Debaran Uruskan Pesakit Covid 19 Kategori 4 & 5, Nyawa Bagai Di Hujung Tanduk.

Sejak akhir-akhir ini, angka kes positif Covid-19 kian meningkat malah beberapa hari lalu merekodkan kes harian tertinggi sehingga 4,029 kes. Pada 22 Januari lalu pula 18 kes kematian harian tertinggi.

Angka sebegini mengundang duka betapa nyawa yang pergi pasti ditangisi ahli keluarga. Bahkan frontliners juga terkesan dengan situasi ini setiap kali mengendalikan pesakit yang dijangkiti tanpa mengenal usia.

Ikuti perkongsian Dr Ahmad Zakimi Abdullah atau juga dikenali sebagai Dr Zek mengenai pengalaman beliau mengendalikan pesakit Covid-19 peringkat 4 dan 5. Semoga kisah ini menjadi iktibar buat kita semua.

CABARAN KENDALIKAN PESAKIT PERINGKAT 4 & 5

“Saya bantu pakcik ye”

Pakcik hanya mengangguk kepala. Tak mampu bercakap.

“Pakcik boleh dengar saya?”

Pakcik mengangguk lagi. Itu hanya termampu.

“Baik pakcik. Nanti saya bagi ubat bius supaya pakcik tidur ya.”

Pakcik kelipkan mata tanda setuju. Tercungap-cungap.

“Pakcik mengucap banyak-banyak ya. Pakcik ikut saya, La ilaha illallah Muhammad Rasulullah… “ arahku sambil memegang ‘bag valve mask’ yang sekitar mulut dan hidung pakcik.

Kelihatan mulut pakcik terkebil-kebil berusaha untuk mengucap. Allahu.

“Sekali lagi pakcik ya. Ikut saya… La ilaha illallah Muhammad Rasulullah… “

Aku akan ajarkan mengucap dua kalimah syahadah sebelum melakukan prosedur ini. Setiap kali.

Mata pakcik secara perlahan-lahan tertutup tanda pakcik sudah dibius sempurna.

Kemudian ‘endotracheal tube’ dimasukan kedalam trakea pakcik bertujuan untuk bantuan pernafasan.

Prosedur ini perlu dilakukan dengan cermat supaya tiada aerosolisasi terhasil. Jika ia berlaku, maka habislah aku dan staff-staff yang membantu aku dijangkiti. Benda tak boleh nampak.

Aku lakukan procedur intubasi keatas pakcik yang dijangkiti COVID-19 kerana pakcik sudah tak mampu bernafas sendiri. Perlukan bantuan ventilator.

Itulah tugas berat dan tanggungjawab yang aku pikul. Itu juga pengalaman merawat pesakit COVID-19 kategori 4 atau 5.

Setelah semua selesai, aku terus membuka PPE penuh dengan tatacara ‘doffing’ (membuang PPE penuh). Jika langkah atau tatacara tak sempurna maka aku akan dijangkiti. Benda tak nampak.

Seperti biasa, selepas selesai ‘doffing’ terus mandi.

Setiap kali melakukan prosedur ini pasti membuatkan aku insaf bertapa mudahnya kita bernafas udara di berikan percuma oleh Allah kepada kita.

“Bila nak berakhir pandemik COVID-19 ni. Aku dah tak larat.” Hanya bermonolog depan cermin.

5 KATEGORI SINDROM COVID-19

Klinikal sindrom COVID-19 ada 5 kategori;

Kategori 1 – tidak ada gejala
Kategori 2 – gejala ringan
Kategori 3 – bergejala & jangkitan paru-paru
Kategori 4 – bergejala, jangkitan paru-paru dan perlu oksigen
Kategori 5 – tenat, komplikasi organ-organ lain.

Biasanya hanya pesakit COVID-19 kategori 1 dan 2 saja akan dirawat atau dikuarantin di pusat kuarantin (mengikut polisi tempat masing-masing). Ada juga antara mereka di kuarantin di rumah dengan nasihat memantau kesihatan kendiri (juga mengikut polisi setempat). Mereka akan dinilai kembali pada hari ke 10.

Alhamdulillah, mereka dilindungi Allah. Mereka terselamat kerana dalam kategori 1 atau 2.

Jika pesakit COVID-19 Kategori 3, 4 dan 5, mereka akan dirujuk ke hospital, khususnya ke Jabatan Kecemasan untuk dirawat. Kemudian mereka akan dimasukan ke wad hospital COVID/hospital hybrid COVID yang diwartakan.

Cuba kalian bayangkan jumlah kematian 642 orang, 260 kes di ICU dan 103 kes memerlukan bantuan pernafas setakat ini. Jumlah itu bukan sedikit walaupun kadar kematian hanya 0.4% dari semua jumlah yang dijangkiti.

Cuba kalian himpun 642 orang berada di depan mata kalian. Bayangkan ada saudara mara kita sendiri dalam 642 itu. Bagaimana perasaan kalian?

Nyawa seseorang tak ternilai tinggi nilainya. Aku sebagai doktor, perasan kesal dan pilu setiap kali kehilangan seorang pesakit ditangan sendiri.

“Dan sesiapa yang menghidupkan (menjaga keselamatan hidup) seorang manusia, maka seolah-olah dia telah menjaga keselamatan hidup manusia semuanya,” – Surah Al-Maidah, ayat 32.

Adakah jumlah itu sedikit di mata geng antivaksin atau pendokong konspirasi? Have you ever seen this category COVID patient once?

COVID-19, JANGAN PANDANG REMEH

Kepada sesiapa yang tak pernah menguruskan kes-kes atau pesakit COVID-19, mereka hanya banyak komplain. Itu tak kena, ini tak kena. PKP salah, vaksin salah. Semua yang kami lakukan semua tak betul dari pandangan mereka. Maka apa yang betul? Tiada pula cadangan yang dikira bernas dari mereka.

Tak percaya COVID-19, kau percaya pula teori konspirasi…

Tak percaya Vaksin, kau percaya pula produk teh entah dari mana boleh merawat segala…

Percayalah jika kalian sendiri menguruskan pandemik COVID-19 secara langsung maka kalian tahu tinggi rendahnya langit. Kalian akan tahu besarnya kuasa Allah.

Mohon sementara ni kita duduk rumah. kita tunggu vaksin tiba. Semoga kita dan keluarga kita dilindungi Allah.

Kami hampir maksima.

Sumber: Dr Ahmad Zakimi Abdullah


“Nak Makan Apapun, Beli.Teringin Apapun, Beli. Duit Boleh Cari…” Deep Perkongsian Suami Ni!

Perkongsian daripada lelaki ini yang juga merupakan seorang suami tentang bagaimana dia menyantuni keluarga tercinta dalam hal memenuhi keinginan berbelanja wajar dicontohi.

Baginya apa jua keinginan keluarga akan diusahakan untuk mendapatkannya. Menurutnya lagi, itu juga yang dilakukan oleh ayahnya terhadap keluarganya dulu.

Jom ikuti perkongsian penuh daripadanya dan semoga lebih ramai lelaki bergelar suami sedar hal ini. Jom semak.

Abah selalu cakap,

“Nak makan apapun, beli…teringin apapun, beli…duit boleh cari…”

Sampai ke hari ini, bila dah berkahwin pun saya masih guna pakai ayat ni…saya pesan kat isteri, kalau ada benda yang dia teringin, yang dia nak, bagitau ja kat saya, saya akan usahakan untuk beli…tak kisahlah samada ianya makanan, barangan, pakaian ataupun kelengkapan-kelengkapan lain…

Kalau tak beli bulan ni, bulan depan…kalau tak bulan depan, bulan satu lagi…

Apa yang kita akan dapat sekiranya kita berkira dengan anak isteri sendiri…? Duit kita semakin bertambah…? Kita semakin kaya…?

Sama ja pun…duit habis macam tu jugak…lagi teruk, tak nampak apa-apa hasil tapi duit dah habis…

Isteri nak beli pencuci muka, kita kata tak payah, tapi kita beli rokok, tak apa pulak…? Isteri nak beli baju baru, kita kata pakai ja baju mana yang ada, tapi kita tukar sport rim kereta, tak ape pulak…? Isteri nak beli kasut, beg tangan, tudung baru, kita suruh pakai yang lama, tapi kita beli yang baru-baru untuk diri sendiri, boleh pulak…?

Suami jenis yang macam mana kita ni…

Jangan terlalu berkira dengan anak isteri…apa yang kita dapat pada hari ini sangat berkait rapat dengan mereka…boleh jadi kita ni yang menumpang rezeki anak isteri kita sendiri ataupun kita dimurahkan rezeki hasil doa tanpa henti dari anak isteri…cubalah untuk tunaikan apa yang anak isteri inginkan, insyaAllah, Allah akan membalasnya berlipat kali ganda lagi dari nilai yang kita keluarkan…

Nak percaya atau tak, terserahlah…dapat tengok anak isteri tersenyum gembira setiap hari itu lebih bermakna daripada ada duit banyak, tapi dengan anak isteri sendiri pun BERKIRA…


Mudah Aje Cara Nak Buat Sambal Bawang Ni. Patutlah Ramai Share Resepi Ni

Minggu depan semua umat Islam akan mula menunaikan ibadah puasa di bulan Ramadan. Sudah tentu para ibu-ibu sudah siap sedia untuk mencari menu bersahur bagi pembuka selera.

Salah satu resepi yang berunsurkan rasa pedas. Apa kata cuba resepi sambal bawang daripada perkongsian oleh Cik Pooja dengan cara penyediaan yang mudah aje

Ikuti cara penyediaan

?3labu bawang beso(kalau yg kecik2 letak la dalam 5labu dipotong2 kasar)

?5bj cili besar@2biji tomato(Potong2)
?Segenggam cili kampung(yg ijau tu)
?1/2genggam cabai Vietnam (yg merah nyala tu…aroma dia sedap cabai nie?)
?Blacan seketui (besar duit 5kupang?)

Semua bahan dibasuh bersih dan digoreng

Dah siap goreng…
Masukkan semua dalam blande termasuk minyak gorengan td yea…
+ 1sb garam
+ 1sk ajinomoto(kalau xsuka bleh gantikan ngan gula)

?Perhatian…blande pon ada cara naaa?
Blande *Zrek zrekkk zrekkk 2,3 kali je ??….
Kira kita blande dia xjd haluih sgt la…

?Selepas di blande…. Tuang dlm kuali…masak sekejap kacau3 dalam 3,4mnit (xyah tambah pape dah) …
InsyaAllah…seminggu xsimpan lam peti ais pon xbasi..?
Tapi kalau nak elok…simpan lam peti ais la…nak makan nnt kluarkan…biarkan sekejap dlm suhu bilik…pas tu dah bleh cedok makan.

Dah siap!


Anak Letih Balik Sekolah, Dr Ni Pesan Buatkan Jus Ni Sebagai Cara Nak Bagi Kembali Cergas. Kena Cuba!


“Setiap Hari Saya Menangis & Bertanya Bila Akan Dikembalikan” Azi Buka Cerita Kejadian Culik

“Setiap hari ketika dalam tahanan saya berdoa agar segera dikembalikan kepada keluarga dan Alhamdulillah, doa saya dimakbulkan,” kata Rosnazirah Mohd Naim.

Setelah beberapa minggu jauh dari pangkuan keluarga akibat diculik, semalam Rosnazirah atau lebih dikenali sebagai Azi selamat diserahkan kepada keluarganya.

Ejen jualan kosmetik itu berkata, dia tidak mengingati secara jelas kronologi penculikannya, namun tahu ditempatkan di sebuah rumah seakan inap desa di sebuah perkampungan di Laos selepas menempuh perjalanan panjang dari Sungai Golok di Pengkalan Kubor, Tumpat.

“Ketika tiba di tebing Sungai Golok pada hari kejadian (diculik) untuk menaiki bot, ada beberapa saksi di sekitar tapi mungkin mereka tidak tahu apa sebenarnya berlaku atau tidak ingin masuk campur kerana takut.

“Sebaik menyeberangi Sungai Golok, saya dibawa menaiki kereta dan terus menuju ke destinasi yang tidak diketahui, tapi menempuh perjalanan yang lama sehinggalah tiba di sebuah rumah di Laos.

“Sepanjang ditahan, setiap hari saya menangis dan bertanya bila akan dikembalikan kerana saya difahamkan mereka tidak meminta wang tebusan, malah tidak tahu apa motifnya,” katanya.

Rosnazirah berkata demikian ketika menerima kunjungan Ahli Parlimen Tumpat, Datuk Che Abdullah Mat Nawi untuk bertanya khabar wanita itu, hari ini.

Menurutnya, sepanjang perjalanan dari Thailand untuk memasuki Laos, mereka menempuh banyak sekatan jalan raya dan hatinya berdoa agar ditahan di mana-mana lokasi tetapi tidak berlaku sehinggalah mereka tiba di destinasi.

Sepanjang ditahan, Rosnazirah berkata, dia menerima layanan baik daripada kumpulan individu yang menculiknya termasuk menjaga makan minumnya, namun dalam masa yang sama berasa bimbang jika diapa-apakan.

“Dalam hati, saya ada juga ingin menjerit meminta tolong, tapi mengenangkan ia mungkin sia-sia kerana kawasan sekitar adalah sawah padi dan tiada yang faham, saya hanya mampu berdoa sahaja,” katanya.

Ibu kepada seorang cahaya mata itu berkata, setiap kali ditanya bila akan dihantar pulang, lelaki itu memberi jaminan akan berbuat demikian sambil memintanya bersabar selain memberi tempoh antara tiga minggu hingga sebulan kerana keadaan masih ‘panas’ disebabkan berita mengenai penculikannya tersebar luas.

Sehinggalah pada satu hari, seorang daripada penculik itu memberitahunya ‘you back home’ dan Rosnazirah bertanya ‘when?’ sebelum dijawab ‘today’ oleh lelaki berkenaan.

“Kami menaiki kereta menuju ke Bangkok dan ditahan oleh pihak imigresen (Thailand) sebelum anggotanya perasan wajah saya yang tersebar berhubung kes penculikan menyebabkan kami semua ditahan dan saya dibawa ke depot tahanan imigresen.

“Tidak lama kemudian saya dibawa ke Kedutaan Malaysia di Thailand dan selepas itu saya dapat berhubung dengan keluarga dan proses membawa pulang ke negara ini segera dibuat,” katanya.

Dalam masa yang sama, wanita itu mengakui masih berasa trauma dan meminta diberi masa secukupnya untuk bertenang sebelum dapat memberi penjelasan penuh mengenai kejadian pahit yang dialaminya itu.

Sumber : Hmetro


Bersihkan Sungai Kotor Penuh Sampah, Sekumpulan Pemuda Ini Bikin Wargamaya Kagum

Bersihkan Sungai Kotor Penuh Sampah, Sekumpulan Pemuda Ini Bikin Wrgamaya Kagum

Tular video sekumpulan pemuda embersihkan sungai yang penuh sampah sarap. Video yang berdurasi 1 minit 37 saat mendapat pujian ramai wargamaya.

Malah ramai berasa kagum dengan sekumpulan pemuda ini kerana tidak kekok dan geli untuk membuang sampah sarap di dalam sungai berkenaan.

Difahamkan usaha itu dilakukan oleh pemuda dari Indonesia telah meraih tontonan sehingga 18.3 Juta, melalui kapsyen ringkas penuh retorik bahawa ssungai hanya ada batu, air, ikan, dan tumbuhan, bukannya sampah.

Daripada video tersebut memang jelas nampak sekumpulan ini mengeluarkan sampah dari sungai berkenaan. Seperti yang kita ketahui, pembuangan sampah kedalam laluan air seperti anak sungai boleh menimbulkan masalah banjir atau memburukan lagi keadaan banjir disesuatu kawasan disebabkan longkang-longkang atau anak sungai yang mengalirkan air keluar dikawasan itu tersumbat oleh sampah sarap.

Tidak diketahui lokasi aktiviti berkenaan, namun usaha mereka harus mendapat pujian ramai.

SEBELUM

Bukti menunjukkan sungai yang penuh dengan pembuangan sampah.

SELEPAS

Bukti sungai yang telah dibersihkan oleh sekumpulan anak muda ini.

VIDEO

BUKAN CONTENG BIASA-BIASA TAPI LUAR BIASA!

Biarpun ia sekadar content, namun ia bukan lakonan semata. Ini terbukti apabila memaparkan video sebelum dan selepas pembersihan sungai berkenaan.

Meninjau di ruangan komen, wargamaya kagum usaha mereka. Bukan conteng biasa-biasa tetapi luar biasa!


Ini Doa Anak Soleh. Letakkan Di Ubun Kepala Anak. Baca Dan Amalkan!

Setiap ibu bapa pasti inginkan anak yang soleh dan beriman serta mendengar cakap.

Hati ibu bapa mana yang tidak bersyukur apabila anak mempunyai sikap sebegitu. Namun, kadang kala, dirasakan sudah memberi asuhan yang baik kepada anak tetapi ada juga kesilapan yang berlaku apabila dikesan anak dilihat bersikap sebaliknya.

Usah berputus asa untuk mendidik anak. Selain doa selepas solat, boleh cuba perkongsian puan Nor Fatihahnoor yang mengunakan doa dan sentuhan ubun-ubun di kepala. Boleh cuba. Insyaallah.

Letakkan tangan di ubun2 kepala anak. Mulakan dengan asmaul husna,

Ya Fattah
Ya Alim
Ya Nur
Ya Hakim
Ya Rashid
Ya Hafiz
Ya Muhaimin

YA ALLAH BUKAKAN PINTU KEFAHAMAN DAN ILMU PENGETAHUAN, CAHAYAKAN HIKMAH KEBIJAKSANAAN, KECERDASAN DAN KEPINTARAN KEPADA ANAK2 KAMI DAN JAGAKAN ANAK KAMI DALAM JAGAANMU DAN PENGAWASANMU YA ALLAH.

Seterusnya titipkan doa ini.
بِسْمِ اللَّهِ الرَّحْمَنِ الرَّحِيمِ

الرَّحْمَنُ (1) عَلَّمَ الْقُرْآنَ (2) خَلَقَ الْإِنْسَانَ (3) عَلَّمَهُ الْبَيَانَ (4)

Pasakkan niat ibu ayah buat anak2.
Ya mujib.

————————————————-
Petang semalam, selepas makan sebelum ke sekolah agama. Humairaa mendesak saya.

“Umi, cepat la umi. Cepat la. Tangan kat kepala.”

Kalut2 menyiapkan mereka saya tidak perasaan lagi.

“Kenapa dengan kepala Humairaa.” tanya saya.

“Umi! Cepat la doakan Humairaa. Letak tangan kat kepala. Humairaa nak pandai macam orang lain.”

Allahu. Sebak saya mendengar permintaan tulusnya . ALLAH Arrahman, Engkau yang mengingatkan anak kecil ini Ya allah. Apabilaku terlupa doakannya seperti biasa Humairaa ingatkan uminya.

Lalu, saya letakkan tangan di ubun2 kepala Humairaa bersama titipan doa ini dengan genangan air mata. Humairaa turut sama membaca doa ini dengan lancar.

“Umi, Humairaa dah boleh hafal doa ini masa umi doakan Humairaa.” ujarnya penuh makna.

Subhanallah
Terimalah doa ini.
YA MUJIB


Kerabu Epal Hijau Buat Agen Tambah Nasi Tak Pandang Kiri Kanan Dah

Kita biasa dengar kerabu mangga, biasa orang buat lauk makan bersama nasi. Tapi kali ini kita buat satu kelainan sikit, kita buat Kerabu epal hijau. Rasa dia memang segar, dan lebih sedap dari mangga bagi pendapat saya.

Mungkin ramai yang dah tau resepi dia, tapi kita share juga sebab senang dan sedap. Tak perlu masak atas kuali pun. Potong dan gaul saja

BAHAN-BAHAN

■Cili merah+cili padi

■1 Biji Bawang besar(hiris halus)

■3 biji epal hijau (hiris halus)

■1 biji bawang besar(hiris halus)

■1 sudu kecil garam (agak² la)

■2 sudu gula

■Secubit belacan

■1 sudu maggi cukup rasa

Satukan semua bahan gaul sebati

Kemudian boleh ratah begitu saja pun sedap. Hati-hati, kalau buat lauk ni memang buat ajen tambah nasi tau. Memang selera betul makan ada masam-masam ni. Selamat mencuba!

Kredit : Azura Tahir


Sekali Pandang Nampak Sama, Rupanya Tepung Beras Ada Beza. Ibu Kena Tau, Kalau Tak Nak Masakan Meragam Sebab Salah Beli!

Melihat tepung beras yang ada dijual dipasaran, jika sekali pandang kita nampak sama sahaja.  Dan siapa sangka, rupanya tepung beras ini mempunyai pelbagai jenama dan setiap satunya mempunyai keistimewaan yang tersendiri.

Malah menurut yang berpengalaman membeli dan menggunakan tepung beras dalam masakan, bagi mereka lain jenamanya atau capnya memberi perbezaan pada hasil masakan yang disediakan.

Ini sebagaimana yang dikongsikan oleh Puan Zainora Zainuddin yang menerima tempahan kuih ros sebagai punca pendapatan sampingannya.

“Saya buat kuih ros guna tepong beras cap gajah 3 pernah tersalah beli tepung x cantik kuih rosnye cap gajah 3 juga y ok”–Zainora Zainuddin

Dan ini hasilnya, kuih ros nampak begitu cantik bentuknya dan pastinya sedap dan rangup di makan.

Namun bagi kita yang sekali sekala memasak menggunakan tepung beras, kita melihat tepung beras setiap jenama itu sama sahaja. Untuk lebih jelas, jom kita lihat beberapa contoh perbezaan cap tepung beras. Senang cakap, lain capnya lain kegunaannya.

INI PERBEZAANNYA MENURUT JAMAYAH BUJANG

TEPUNG BERAS..yang patut anda tahu bila nak membeli…Ada pelbagai jenis tepung beras.. pasti ada yg tak terfikir apa bezanya…bagi kita asal tepung beras semuanya sama.Ada 3 jenis tepung beras yg berlambangkan gajah..tepung beras biasanya asal di perbuatkan dari negara thailand…

Pasti ada yg tak perasaan kan. Hari ni akan diterangkan apa fungsi tepung beras mengikut lambang gajah yg ada.

TEPUNG BERAS CAP 1 GAJAH

*Sangat sesuai untuk mengoreng..seperti buat adunan utk goreng pisang..keledek…keladi..cempedak…adunan gorengan ikan…seperti goreng mamak..goreng berempah…
*tepung ini sangat ranggup
*sesuai untuk buat rempeyek..dan tumpi kacang hijau@dhall

TEPUNG BERAS CAP 3 GAJAH

*sangat sesuai untuk kuih2 tradisional seperti contoh kuih kuci…kuih apam beras eno…dan pelbagai lagi jenis kuih
*ia menghasilkan kuih yg lembut dan berkilat

TEPUNG BERAS CAP 5 GAJAH

*sesuai untuk membuat mee laksa dan pelbagai jenis mee
*sebab ia lebih kental

TEPUNG BERAS CAP TERATAI

*Sangat sesuai membuat rempeyek
*kalau buat apam rasa tepung nya kurang
*jika buat rempeyek dan tumpi sangat2 ranggup

Selain daripada perkongsian daripada Jamayah Bujang ini, rupanya ada lagi satu jenis tepung beras iaitu TEPUNG BERAS CAP DUA GAJAH


Rupanya Guna Bahan Ni Nak Resipi Cucur Udang Rangup Dan Rasa Macam Di Kedai. Gerenti Sedap!

Teringin nak makan cucur udang macam beli di kedai, apa kata buat sendiri aje di rumah.

Sebenarnya nak buat cucur udang ni mudah je. Hanya gaulkan kesemua bahan dan dan sebatikan adunan. Kemudian goreng. Yang penting cara bancuhannya kena betul, baru rasa macam di kedai.

Resepi Cucur Udang Rangup

Senang aja, caranya guna tepung gandum yang dicampur dengan tepung beras. Jom cuba resepinya di bawah ni

BAHAN
1. Tepung gandum – 2 cawan
2. Tepung beras – hampir2 1 cawan
3. Udang saiz sederhana (udang harimau pon boleh)
4. Udang kecil
5. Ikan bilis – segenggam
6. Bawang merah dimayang nipis – 3 ulas
7. Daun kucai
8. Serbuk kunyit
9. Garam
10. Air (tiada dlm gambar)
11. Minyak masak (tiada dlm gambar)

CARA
1. Udang saiz sederhana di buang kulit dan dipotong2
2. Udang kecil dibuang kepala
3. Kemudian ambil satu magkuk besar
4. Masukkan kesemua tepung gandum + tepung beras
5. Masukkan garam / serbuk pati ayam
6. Gaul2 kan (kering tanpa air)
7. Kemudian masukkan kedua2 jenis udang & ikan bilis
8. Masukkan juga serbuk kunyit
9. Masukkan pula bawang & daun kucai
10. Masukkan air (agak2, jgn terlalu lembik)
11. Gaul2 biar sekata (warna & bahan2 nya)
12. Panaskan minyak yg banyak dlm kuali
13. Goreng dengan cara jatuhkan bancuhan tu dari tepi kuali, supaya dia jatuh meleper & jadi nipis

Bila dah masak, angkat dan toskan cucur atau cekodok udang

Sumber: Farah Farhana

KELUARGA TALK: Nak tahu formula mengurus belanjawan keluarga dengan sistematik? Ikuti Keluarga Talk kali ini dengan tajuk ‘ Ringgit Diurus Keluarga Lebih Tenang’ bersama panel Prof Madya Dr Nuradli Ridzwan Shah Bin Mohd Dali Fakulti Ekonomi Dan Muamalat, Universiti Sains Islam Malaysia (USIM).

Terkini: E-TOUR KE FARM IN THE CITY. ENJOY!

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Obesiti dalam keluarga atasi cara selamat.

MedicKeluarga: Berapa lamakah luka jahitan czer atau caesarean akan pulih? Bilakah masa sesuai untuk memulakan hubungan intim?

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


Ini Petua Ikat Kasih Sayang Isteri, Yang Suami Kena Tahu

Duit banyak ditambahkan hidup bahagia pasti menjadi idaman sebuah keluarga tetapi bukan semua dapat menikmati keindahan hidup suami isteri. Suami pasti ada cara untuk memuaskan dan membahagiakan hati isteri begitu juga sebaliknya.

BAGAIMANA UNTUK MEMBUAT SUAMI GEMBIRA :

1. Jaga makan minumnya
2. Tidur dengannya
3. Biarkan dia dengan ketenangan
4. Jangan memeriksa telefonnya
5. Jangan mengganggu ppergerakannya

CARA MEMBUAT ISTERI PUAS & GEMBIRA :

Ia benar-benar tidak terlalu sukar tetapi..

Untuk membuat wanita bahagia, seorang lelaki hanya perlu jadi :

1. Rakan
2. Teman
3. Kekasih
4. Saudara
5. Bapa
6. Induk
7. Tukang masak
8. Juruelektrik
9. Tukang paip
10. Mekanik
11. Seorang tukang kayu
12. Penghias
13. Stylist
14. Sexologist
15. Pakar sakit puan
16. Ahli psikologi
17. Pembasmi perosak
18. Psikiatri
19. Penyembuh
20. Pendengar yang baik
21. Penganjur
22. Bapa yang baik
23. Sangat bersih
24. Bersimpati
25. Olahraga
26. Pemanas
27. Pemberi perhatian
28. Gagah
29. Pintar
30. Lucu
31. Kreatif
32. Penggoda
33. Kuat
34. Pemahaman tinggi
35. Toleransi tinggi
36. Berhemat
37. bercita-cita tinggi
38. Mampu
39. Berani
40. Pembuat keputusan
41. Berkata benar
42. Boleh dipercayai
43. Bersemangat

TANPA lupa untuk:

44. Kerap memberi pujian
45. Pergi membeli-belah dengannya
46. Jujur
47. Menjadi sangat kaya
48. Tidak terlalu menekan
49. Tidak melihat perempuan lain

DAN PADA MASA YANG SAMA, ANDA MESTI JUGA:

50. Memberikan banyak perhatian kpdnya
51. Memberikan banyak masa kpdnya terutama masa untuk dirinya sendiri
52. Memberi beliau banyak ruang
53. Tidak pernah imbang tentang di mana dia pergi.

Namun yang paling penting.

INI SANGAT PENTING

54. Tidak pernah lupa hari lahirnya
55. Tidak pernah lupa hari ulang tahun perkahwinan
56. Mesti alim dan
57. Tolong buang sampah dan
58. Cuci keretanya
59. Bayar cukai jalan dan
60. Bawa melancong dan
61. Jangan LEBIH tidur dan
62. Makan habis2 masakan dia dan
63. Bila nak tidur cakap i luv u dan
64. Berhenti membaca akhbar @ memberi perhatian apabila dia bercerita dan beberapa lagi..

Dan oh ya anda juga perlu menjadi spiderman atau superman pada masa-masa tertentu untuk menyelamatkan beliau…

Kepada suami yang sudah bekerja kuat jangan lupa bawa isteri pergi umrah sebagai menghargai kesetiaannya.

Sumber: denaihati.com


Tular Video Lelaki  Keluar Terbakar Dalam Kereta, Dr Ini Kongsi Cara Hadapi Situasi Nak Padam Api. Ini Yang Kena Buat.

Tular di media sosial mengenai sebuah kereta yang terbakar dan seorang lelaki didakwa berjalan dengan keadaan hampir seluruh badannya terbakar.

Ini tindakan kena buat

Dulu masa sertai Kedat Bomba di sekolah menengah, pernah diajar sekurang-kurangnya cara nak mematikan api pada badan mangsa itu dengan menggunakan kain/jaket, kalau ada air botol atau apa saja air boleh basahkan kain lalu selimutkan mangsa.

Paling bagus adalah gunakan pemadam api atau fire extinguisher. Spray kepada mangsa dari bahagian belakang supaya api terpadam.

Saya telefon Balai Bomba Kota Bharu pagi ini bertanya, kata pegawai bomba yang menjawab panggilan saya kita boleh beli saja pemadam api kecil dan boleh simpan dalam kereta just in case berlaku emergency seperti ini.

Boleh beli di Shopee, yang ini jenis tiada tarikh luput >> https://shp.ee/e8cajap

Dan saya beli juga jenis kedua ini >> https://shp.ee/jj2wqe7 atau >> https://shp.ee/j8ieiq7 (sekarang ada diskaun 71%)

Saya letak 2 botol pemadam api berlainan jenis dalam setiap buah kereta.

Kita beringat ketika mampu bersedia ni. Jika tak guna untuk diri sendiri, moga dapat guna pemadam api ini untuk membantu mangsa kebakaran seperti dalam video tadi.

Beberapa tahun dulu kita lihat kejadian orang ramai merakam mangsa yang sedang lemas selama beberapa minit di negara luar, sebelum akhirnya barulah ada orang cuba menyelamatkannya tetapi sudah terlambat, mangsa tak dapat diselamatkan.

Semoga kita semua dijauhkan daripada musibah sebegini, sekiranya berlaku kepada kita semoga kita dibantu dengan segera dan semoga apabila kita melihat kejadian sebegini kita akan jadi masyarakat yang prihatin yang membantu mangsa… Janganlah rakam berlebihan. Dan semoga kita tidak jadi orang yang tengok saja kejadian depan mata macam menonton babak filem.

(Maaf ye saya tak share video tu, dan gambar ini pun saya blur-kan mangsa)

DISCLAIMER: Maaf ye, saya tak salahkan perakam video ye. Posting saya ini memperingatkan saja, tentang kena bersedia (contohnya pemadam api) dan tentang membantu (tak kisahlah cara apa). Rakam video pun membantu juga ni – sebagai bukti kejadian, saksi dan sebagainya. Tiada satu apa pun yang sia-sia, ya Allah, moga Allah selalu jadikan kita manusia yang memberi manfaat kepada orang lain. Aameen.

Bacaan lanjut:

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Obesiti dalam keluarga atasi cara selamat.

MedicKeluarga: Berapa lamakah luka jahitan czer atau caesarean akan pulih? Bilakah masa sesuai untuk memulakan hubungan intim?

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


Fara Fauzana ‘Buat Hal’! KJ Sebak Dengar Rakaman Ucapan Anak-Anak Di Konti

Sempena Hari Bapa yang diraikan semalam, Fara Fauzana yang juga penyampai radio popular Hot FM telah membuat kejutan untuk tiga rakan gandingannya itu dengan menyediakan ucapan penuh bermakna dari anak-anak kepada KJ, Johan dan juga AG.

Menerusi rakaman disiarkan dalam segmen Bekpes Hot kendalian pagi tadi, naluri seorang bapa jelas kelihatan apabila KJ sebak dan akhirnya, mengalirkan air mata selepas mendengar ucapan penuh kasih sayang anak-anaknya hingga menjadi bahan usikan penyampai lain.

“We love you Papa, kita kan dah sambut father’s day semalam. We love you much Papa,” luah anak mantan Menteri Kesihatan itu.

Seorang lagi anak KJ berkata, “Knock, knock… who’s there?”

“Huppy… Huppy who?

“Happy Father’s Day, Papa… I love you,” kata seorang lagi anaknya.

Sebaik mendengar kiriman ucapan dua anaknya, KJ tidak dapat menahan air mata, sambil mengesatnya dan tersenyum.

AG dan Johan yang kebetulan meraikan ulang tahun kelahiran, minggu ini tersentuh dengan ucapan yang dilayangkan anak-anak mereka.

Selain ucapan selamat hari lahir yang jatuh pada hari ini, kelima-lima anak AG atau nama sebenarnya, Muhammad Azmir Selamat turut menyifatkan bapa mereka itu sebagai seorang adiwira.

“Selamat Hari Bapa, Daddy. Saya sangat menyayangi anda. Apapun yang berlaku, anda adalah ‘superhero’ saya.

“Selamat Hari Lahir,” kata salah seorang anaknya.

Bagi anak-anak Johan, mereka meluahkan rasa syukur kerana dikurniakan seorang bapa yang bertanggungjawab dan terbaik buat mereka.

“Sodiq nak ucap terima kasih kerana selama ini menyokong Sodiq. Sodi nak doakan papa, murahkan rezeki papa.

“Terima kasih kerana menjadi seorang papa yang terbaik selama ini,” ungkap Sodiq atau nama sebenarnya, Ahmad Sodiq Hanania.

Teruja dengan hadiah tidak disangka-sangka, ketiga-tiga penyampai radio berkenaan mengucapkan terima kasih kepada Fara atas kejutan cukup bemakna.

Sumber : Berita Harian


Beraya Di Kampung Nak Hiburkan Hati Orang Tua, Anak & Menantu Sila Buat Begini!

Tentunya Hari Raya yang bakal disambut tidak lama lagi, sudah terasa bahang kemeriahannya. Semua ahli keluarga kita akan pulang ke kampung untuk beraya bersama ibu dan ayah.

Tentu gamat suasananya dan moment ini jugalah yang seronok dan membahagiakan yang dapat kita rasa.

Pun begitu, bagi menjamin ibu dan ayah berasa bertambah bahagia, kita sebagai anak atau menantu, bolehlah buat sebagaimana apa yang disarankan oleh Pak Utih ni. Jom semak.

TIP UNTUK ANAK MENANTU YANG ADA ANAK DUA TIGA GERABAK NAK HIBURKAN MAK / MERTUA BERAYA DI KAMPUNG

Buat grup baru ( Whatsapp atau Telegram) khas keahlian semua anak-anak menantu yang balik dan yang tak balik kampung raya kali ini.

1. Pakat-pakat dengan semua anak menantu yang nak pulang ke rumah itu, bergilir menyediakan (sama ada beli atau masak) juadah pagi dan petang, makan pagi tengahari dan malam untuk seisi rumah. Mak rehat aje walaupun anak menantu berstatus “tetamu” Mak di kampung.

2. Berpakat dengan anak menantu untuk pastikan bilik dan atau kawasan tiduran masing-masing keluarga siap kemas sebelum jam 8 pagi, melainkan ada bayi yang memerlukan layanan istimewa. Mak tentukan sahaja sempadan dan kawasan tiduran masing-masing.

3. Anak memantu berpakat untuk minta kebenaran Mak jadikan satu bilik atau kawasan tertutup tempat mainan anak-anak atau nursery yang kawasan itu bebas kelintang pukangannya. Pastikan anak masing-masing tidak gunakan ruang tamu sebagai gelangan gusti,

4. Pakat-pakat anak menantu bawa sendiri kain cadar atau toto untuk alas tidur, kelambu igloo dan selimut kegunaan masing-masing dan bawa pulang untuk dibasuh di rumah sendiri. Untuk pakaian, buat sistem giliran atau “washing pool” bersama menggunakan mesin basuh. Jangan lupa bawa sendiri sabun basuhan masing-masing.

4.1 Kalau ada yang terpaksa tidur kat homestay atau hotel ( tak cukup bilik) jangan lepak lama-lama kat situ. Jangan datang ke rumah untuk makan sahaja dan jangan sembang sakan bilik hotel ada aircond sejuk giler. Menambah dosa raya je. Cepat-cepat datang ke rumah tolong kerja rumah tu ikut jadual yang ditetapkan.

5. Pakat anak menantu bersistem melayani, menyediakan makanan-minuman dan membasuh pinggan mangkuk untuk tetamu yang datang beraya. Tugas Mak dan Ayah hanyalah melayan tetamu sahaja.

6. Pakat-pakat anak menantu semua diberikan taklimat oleh suami masing-masing siapa mahram siapa bukan mahram yang akan ada di rumah itu nanti untuk bersedia menutup aurat masing-masing dan kawalan batas bersalam salaman pada bila-bila masa.

7. Pakat-pakat anak menantu untuk menentukan hanya satu sahaja handfon yang high end (tinggi pixel camera) untuk digunakan bergambar hari raya sekeluarga. Selepas itu diwassapkan sahaja gambar-gambar itu. Bergambar sekeluarga hanya dibenarkan selepas solat raya sahaja.

8. Mak dan Ayah tentukan jadual waktu sekeluarga untuk beraya di rumah jiran dan juga saudara mara di kampong itu.

9. Boleh juga pakat-pakat suami masing-masing sediakan sikit duit-duit raya untuk diedarkan kepada anak-anak jiran atau saudara mara yang datang beraya di rumah.

10. Sebelum meninggalkan rumah itu, pakat-pakat anak menantu buat semakan bilik tidur dan bilik air (pampers busuk di buang) bersuasana bersih seperti mana keadaan mula mula sampai.

11. Jangan lupa unjuk duit raya kepada Mak dan Ayah sebelum kembali ke tempat masing-masing.

Gerenti Mak menangis bila anak menantu dan cucunya melambai-lambai meninggalkan mereka berdua.

Selamat menghiburkan Mak dan Mak Mertua anda.


Isteri Kena Tahu Cara Nak Tambat Hati Suami. Barulah Manis Rumahtangga

Jika ditanya pada mana-mana isteri, apa yang dapat membuat mereka berasa puas dan bahagia, tentu antara jawapan asas yang diberikan ialah apabila mendapat kasih sayang sepenuhnya dari suami tercinta. Di bawah ini disenaraikan beberapa perbuatan si isteri yang dapat membuat sang suami bertambah sayang pada mereka.

.  1. Isteri bangun awal dahulu, jangan sampai suami bangun dan memasak untuk isteri.

2. Segera siapkan minuman pagi hari kesukaan suami, seperti kopi,teh,susu atau apa saja minuman kegemarannya. Tawarkan, menu apa yang diinginkan pagi ini.

3. Bila suami pergi kerja, hantar sampai ke depan pintu, pastikan isteri sudah dalam keadaan rapi. Sambil berikan ciuman sayang padanya.

4. Bila suami pulang kerja, jangan sampai keadaan rumah dalam keadaan berselerak. Sambut suami dengan senyuman yang indah dan kata-kata yang menenangkannya.

5. Jangan lupa, sediakan makanan kesukaan suami bila dia pulang kerja.

6. Sederhana dalam berpenampilan. umumnya laki-laki tidak menyukai perempuan yang berpenampilan dengan mekap tebal, sebaliknya kesederhanaan lebih menarik bagi mereka kerana menurut mereka lebih indah kecantikan asli perempuan.

7. Jika ada masalah, apapun yang bergejolak dihati Anda, berusahalah untuk tetap sabar dan menahan diri untuk tidak menyakiti hati suami.

8. Dapat mendampingi suami dalam suka dan duka.

9. Berusaha untuk menjadi sahabat yang menyenangkan di bilik tidur.
Ramai perempuan masih merasa malu untuk bersikap agresif walaupun kepada suaminya sendiri. Anggapan bahawa perempuan yang agresif dan tidak terhormat hanya untuk perempuan single. Tentu saja anggapan ini tidak berlaku untuk seorang isteri yang sudah ada suaminya sendiri.

10. Jika ada persoalan, segera tanyakan dengan suami, jangan simpan masalah di hati. Apalagi membocorkan rahsia diluar rumah.

11. Jika ingin keluar, minta izin atau atas pengetahuan suami.

12. Jangan menjadi isteri yg boros dalam belanja. Terutama untuk hal2 yg tidak penting.


Sedapnya Jus Aloe Vera Jelly, Rasa Segar! Wanita Ini Kongsi Resipi.

Lidah buaya atau aloe vera adalah antara tumbuhan semula jadi yang paling banyak khasiat kepada manusia.

Selain untuk perawatan wajah dan rambut, ia boleh digunakan untuk kesihatan dalaman. Kajian terbaru yang diterbitkan dalam pelbagai jurnal saintifik telah menunjukkan bahawa penggunaan jus lidah buaya dapat mengawal gula dalam darah dan menurunkan lipid dalam kencing manis dan hiperklipemia pesakit.

Sesiapa yang ada tanam aloe vera tu boleh la cuba menu simple ni. Rasa sedap & sangat refreshing

Resepi Aloe Vera Jelly :

 Aloe vera
Gula
 Daun pandan
 Air

Cara-caranya :

1. Bersihkan aloe vera yang dituai dipokok.
2. Buang duri kiri & kanan serta kulit hijaunya.
3. Potong dadu @ mengikut sukaan anda.
4. Letakkan Aloe vera yang siap dipotong ke dalam penapis & lalukan air sehingga lendirnya hilang.
5. Cuci bersih.
6. Masukkan kedalam periuk + air secukupnya + gula + daun pandan.
7. Masak sehingga gula larut.
8. Matikan api. Setelah sejuk boleh disimpan kedalam bekas & simpan ke dalam peti ais.
9. Boleh dinikmati bersama air kegemaran anda. Sedap sangat jelly tu!

Nota:

Untuk menyediakan gel, potong tepi runcing di bahagian atas dan di samping daun lidah buaya. Seterusnya, potong kulit di bahagian rata, keluarkan gel jernih dan potong dadu ke dalam kiub kecil.

Pastikan untuk mencuci kiub gel dengan teliti untuk menghilangkan sisa-sisa kotoran, serpihan dan sisa. Serta getah yang boleh memberi gel rasa pahit yang tidak menyenangkan. Ia adalah lapisan nipis cecair kuning di antara kulit dan gel daun. Jika terlalu banyak termakan boleh membawa kesan sampingan yang serius dan berpotensi membawa maut


Photoshoot Gambar Raya Keluarga, Isteri Ni Bawa Gambar & Baju Arwah Suami Sekali. Warganet Tersentuh Hati!

Menghadapi saat orang tersayang pergi buat selamanya tentunya waktu itu bukan mudah uintuk dilalui. Hati terasa sedih, pilu dan merintih hiba. Namun ujian yang berat ini harus  dilalui dengan tabah walau apa cara sekali pun.

Apa yang pasti, masa akan terus berlalu namun kenangan bersama insan tersayang akan kekal menjadi ingatan yang indah untuk dikenang.

Seperti perkongsian daripada seorang ibu kepada tiga cahaya mata ini. Mengabadikan kenangan bersama keluarga bersempena sambutan Aidilfitri, mereka ada cara mereka sendiri sebagai menzahirkan rasa kasih, sayang dan rindu kepada insan yang telah lama pergi menghadap Ilahi.

Sebagaimana kelaziman yang ramai lakukan, akan bergambar raya bersama anak beranak di Hari Aidilfitri. Begitu juga keluarga kecil ini.

Menerusi perkongsian dua video di laman TikTok oleh UmiLyssa tetap juga bergambar kenang-kenangan dengan membawa foto arwah suaminya dan pakaian  uniform arwah suami semasa sesi bergambar tersebut.

Menurutnya, suaminya telah meninggal tiga tahun lalu. Walau pahit untuk melalui ujian hidup, namun keluarga ini terus tabah dan masih terus mampu tersenyum dan nampak bahagia sepanjang sesi photoshoot tersebut dibuat.

Meninjau di ruangan komen, netizen tidak putus-putus menitipkan doa agar arwah ditempatkan di dalam golongan orang-orang yang beriman. Malah ramai juga yang berasa sebak dan sayu melihat dua video yang dikongsikan oleh UmiLyssa.


Wanita Kurus Berisiko  Hadapi Tekanan Darah Rendah. Ikuti Peringatan Dr Ini.

Pening kepala dan pengsan secara tiba-tiba salah satu gejala mereka yang berhadapan dengan masalah tekanan darah rendah.
Tekanan darah rendah tidak hanya berlaku kepada ibu hamil. Ia boleh berlaku kepada sesiapa sahaja.
Tekanan darah rendah berlaku apabila pesakit mempunyai tekanan lebih rendah daripada bacaan normal. Julat tekanan darah yang normal adalah di antara bacaan 90/60 milimeter merkuri (mmHg) hingga 140/90mmHg.
Jika tekanan darah kurang daripada bacaan itu, pesakit akan mengalami masalah pening kepala dan pengsan. Namun, jika ia lebih daripada julat tersebut pula pesakit dikatakan mengalami tekanan darah tinggi.
Tidak semua pesakit menunjukkan simptom tekanan darah rendah. Ia mungkin disebabkan memang bacaan untuk tekanan darah sebelum itu mempunyai bacaan yang rendah.

Bacaan yang rendah itu biasanya berlaku kepada kaum wanita, kurus dan faktor keturunan.

Antara simptom yang ditunjukkan masalah itu seperti:
1. Rasa berdebar-debar
2. Pening kepala
3. Badan menjadi lemah
4. Pengsan
5. Sesak nafas
6. Pandangan menjadi berpinar ataupun kabur
7. Merasakan badan sejuk
8. Muka pucat

Beberapa punca sebenar yang boleh menyebabkan tekanan menjadi terlalu rendah adalah:
1. Masalah jantung
Jantung berfungsi untuk mengepam darah ke seluruh bahagian badan. Jika organ itu mengalami masalah, ia akan menyebabkan tekanan darah menjadi rendah. Beberapa penyakit yang menyebabkan masalah pada jantung adalah serangan sakit jantung, injap jantung bermasalah, jantung berdenyut tidak normal, lemah jantung, keradangan pada otot jantung.
2. Masalah endokrin
Sistem endokrin adalah sistem yang melibatkan penghasilan hormon di dalam badan. Ia boleh mempengaruhi pelbagai organ dalam badan termasuk jantung, buah pinggang dan sebagainya.
Beberapa masalah yang boleh menyebabkan tekanan darah rendah disebabkan masalah endokrin adalah Diabetic Ketoacidosis (masalah kencing manis dan gula dalam darah sangat tinggi) dan Addison’s Disease (tidak dapat menghasilkan hormon yang cukup untuk mengekalkan kandungan gram dalam darah.
3. Kurang air
Masalah yang menyebabkan muntah-muntah dan boleh membuatkan seseorang itu kekurangan air dalam badan. Terutamanya jika pesakit tidak boleh minum air disebabkan asyik muntah.
Masalah itu akan menyebabkan isipadu darah semakin kurang dan tekanan darah juga menjadi kurang.
4. Pendarahan
Pendarahan yang teruk juga akan menyebabkan isipadu darah menjadi berkurangan. Bagi pesakit kehilangan darah perlu diganti dengan darah semula.
5. Jangkitan kuman yang teruk (Sepsis)
Jika kuman telah memasuki darah, ia boleh menyebabkan satu keadaan yang dinamakan sebagai sepsis. Jika tidak dirawat dengan cepat, pesakit akan mengalami tekanan darah rendah dan keadaan itu dipanggil sebagai Septic Shock dan boleh membawa kepada maut.
Jangkitan yang boleh berlaku dengan teruk adalah jangkitan paru-paru, jangkitan pada kulit(cellulitis), jangkitan pada tempat buang air kencing atau kencing kotor dan banyak lagi.

Siapa lebih berisiko :
1. Pesakit yang berumur lebih daripada 65 tahun dan mempunyai pelbagai penyakit seperti tekanan darah tinggi, kencing manis dan sebagainya.
2. Pesakit yang mengambil ubat tekanan darah.
3. Mereka yang menghadapi penyakit kronik seperti tekanan darah tinggi, kencing manis dan pernah mengalami serangan sakit jantung adalah berisiko


Seriously Kalau Nak Anak Hebat & Sihat Perkembangan Otaknya, Buat Cara Yang Diajarkan Ni!

Biasanya ibu ayah akan memberi tumpuan pada perkembangan fizikal anak-anak kerana ianya nampak dari luaran.

Namun tanpa disedari bahawa perlu juga memberikan sesuatu untuk memastikan perkembangan dan kecerdasan minda anak-anak dapat berkembang secara optimum.

Kajian demi kajian banyak dilakukan dan untuk  memahami tentang cara bagaimana ibu ayah boleh mempengruhinya, ikuti perkongsian daripada doktor ini.

Makin banyak saya belajar pasal kanak-kanak, tiba-tiba saya jadi makin kagum sangat-sangat dengan Nabi kita Muhammad S.A.W.

Dulu bila saya baca kisah insan mulia yang bernama Muhammad tu, saya rasa pelik kenapa lah Nabi tu baik sangat dengan budak-budak.

Saya tahulah memang Nabi akhlaknya terpuji tapi kadang tu rasa macam melampau sangat pulak baiknya Nabi dengan budak kecil.

Bila duduk dengan cucu-cucunya Hassan dan Hussain, Nabi akan selalu peluk dan cium mereka.

Sampaikan ada seorang sahabat ni nama dia Al Aqra’ bin Habis At Tamimi nampak kelakuan Nabi tu dia cakap,

“Sesungguhnya aku memiliki 10 orang anak, namun aku tak pernah mencium mereka sekalipun.”

Masa ni lah Nabi balas balik,

“Barangsiapa tidak mengasihi mereka maka ia tidak akan dikasihi.”

Hebat kan.

Ada satu peristiwa lain pulak, bila Nabi terserempak dengan kanak-kanak masa tengah berjalan, baginda akan beri salam pada anak-anak tu dan kemudian mengusap kepala mereka.

Fuh!

Pernah sekali tu Nabi solat sambil mendukung anak kecil.

Nabi jugak sanggup bersujud lama sebab masa tu cucu baginda tengah main ala-ala menunggang dekat atas belakangnya. Baginda siap tunggu sampai cucunya puas bermain lalu barulah Nabi bangkit.

Nabi selalu mendoakan anak kecil.

Nabi kerap mengusap pipi kanak-kanak sambil mengucapkan perkataan yang positif.

Nabi turut panggil anak kecil dengan panggilan nama yang bagus.

Bahkan ada baaaaaaanyak lagi kisah yang lain tentang kelakuan baik Nabi pada anak kecil.

Sampaikan saya jadi tak senang duduk dan asyik tertanya-tanya, apakah sebenarnya pelajaran yang paling mahal daripada kebaikan Nabi tu.

Rupa-rupanya bila saya terbaca kajian Professor Bruce Perry, barulah saya sedar dasyat betul rupanya kesan pada otak kanak-kanak kalau tak dapat kasih sayang yang cukup dan selalu diabaikan!

Professor Bruce tu adalah chief of psychiatry dekat Texas Children’s Hospital.

Menakutkan woih bila dia dedahkan anak yang selalu diabaikan ni, perkembangan otaknya jadi terganggu dengan sangat teruk.

Dua-dua gambar CT scan otak yang Proffesor Bruce kaji tu ialah otak budak sebaya umur 3 tahun.

Yang sebelah kanan tu lah CT scan photo otak kanak-kanak yang kurang dapat perhatian, kurang stimulation, kurang kasih sayang dan kurang sentuhan.

Saiz ukuran otaknya jadi jauh lebih kecil daripada otak kanak-kanak yang lain.

Patutlah generasi anak muda zaman Nabi dulu kemain lagi bijak, rupanya teknik parenting yang Nabi praktikkan tu super hebat belaka!

Seriously kalau kita pun nak anak jadi hebat dan sihat otaknya, kita kena copy bulat-bulat apa yang Nabi buat tu.

✅ Gosok ubun-ubun anak sambil doakan benda baik

✅ Bisikkan pada anak kita ayah sayang kakak/ ibu sayang adik

✅ Banyakkan ciuman, sentuhan dan pelukan kasih sayang

✅ Selalu bisikkan pujian pada anak yang kita bangga dengan perangai baik mereka

✅ Tinggalkan handphone dan tutup TV masa duduk bermain dengan anak. Kita nak kena kerapkan eye-contact, bukan screen contact.

Semua mak ayah kat dunia ni kena praktikkan ilmu ni dekat rumah. Kita tak nak perkembangan otak si kecil terganggu sebab kita tak tahu cara yang betul nak stimulate perkembangan otak si kecil.

Terimakasih Dr. Ahmad Luqman Bukhari atas perkongsian ini. Tolong kongsikan ilmu ini pada mak ayah lain ya.


Wajib Buat Jamu Asam Kunyit Ni,  Boleh Buang Angin Sekaligus Turunkan Berat Badan!

Kalau sebut jamu rata-rata daripada kita pasti menolaknya. Mungkin memikirkan rasa dan baunya yang kurang enak dan pahit.

Tak mahu makan jamu yang ada dipasaran? Apa kata anda buat sendiri. Bukan hanya lebih bersih, malah kita boleh olah sendiri mengikut rasa yang kita inginkan.

Salah satu jamu yang anda boleh lakukan sendiri di rumah adalah Jamu Asam Kunyit yang dihasilkan oleh saudara Noor Mila ini difacebooknya. Nampak menarik!

Minum jamu kunyit asam ini, selain membuang angin dalam badan, juga berkesan menurunkan berat badan. Malah ia juga dapat melancarkan proses metabolisme tubuh, melancarkan peredaran darah dan membakar lemak. Jom cuba.

Jamu Asam Kunyit

Bahan-bahan:
Kunyit hidup
Halia
Manjakani
Gula melaka
Asam jawa
Air secukupnya

Caranya:

1. Masukkan halia, kunyit dan manjakani ke dalam periuk.

2. Rebus halia, kunyit dan manjakani sehingga masak dengan 2 cawan air.

3. Setelah selesai merebus, kisar kesemua bahan yang direbus bersama-sama dengan air rebusan.

4. Saringkan dan ketepikan hampasnya.

5. Jus yang telah disaringkan tadi dimasukkan semula ke dalam periuk, di rebus di atas api perlahan bersama-sama dengan gula melaka dan air asam jawa.

6. Setelah masak, bolehlah di minum perlahan-lahan.

Sumber: Noor Mila


7 Rutin Wajib Untuk Kekal Cantik, Rugi Ibu-ibu Tak Ikut Petua Ni!

Susahnya nak cantik. Kalau bukan terpaksa menggunakan sejumlah wang yang banyak, perlu berkorban jiwa dan raga untuk kekal langsing dan cantik.

Soal diet usah cakaplah kerana semua ini turut sama memerlukan pengorbanan dan menjadi sebahagian daripada cara untuk menjadi cantik. Bagaimana untuk tampil cantik secara menyeluruh. Apa harus anda buat?

1. AIR CAMPURAN TIMUN

Apabila anda merasa lapar dan ingin makan snek ringan, cubalah minum air yang dicampur dengan timun. Anda boleh mengisarnya sendiri dan simpan di dalam peti sejuk. Ia bukan hanya mengelak anda makan makanan tidak sihat tetapi banyak khasiat untuk tubuh.

2. DETOKS TIAP HARI

Jangan lupa amalkan detoks setiap hari bagi mencuci segala dalaman yang kurang menyenangkan. Campuran lemon, limau dan timun antara yang enak diminum dan diamalkan setiap hari. Tubuh pun makin ringan.

3. KEMAS

Cantik bukan dilihat daripada baju yang mahal lagi berjenama. Cukup hanya anda tampil dengan kemas dan kena padanannya. Ia sudah memadai.

4. BERUS GIGI SELEPAS MAKAN MALAM

Memberus gigi selepas makan malam akan membuatkan anda malas untuk makan lagi sekalipun ada kawan-kawan yang cuba menyogok anda dengan makanan. Cubalah.

5. PAKAI BAJU SESUAI SAIZ

Dengan memakai pakaian yang sepadan dengan saiz, tidak terlalu besar dan menggelebeh akan memberi motivasi kepada anda dari tidak mengambil snek-snek yang membuatkan anda bertambah berat badan. Nampak idea dan kena dengan tubuh. Cantik.

6. KENYANG DENGAN COKLAT ‘SHAKE’

Minuman coklat ‘shake’ berbeza dengan minuman coklat biasa kerana ia mengandungi protein dan kalori yang rendah. Malah, dengan minuman ini anda akan merasa kenyang dan dapat menggelakkan dari mengambil makanan berkalori tinggi.

7. AIR KOSONG

Fungsi air kosong bertindak melancarkan fungsi tubuh dalam badan. Malah air yang mencukupi juga membantu lemak dibakar setiap hari. Kalau air tak cukup bagaimana lemak nak dibakar? Jadi minumlah jumlah air yang banyak.


Jika Rumah Ada Bunyi Guli, Tarik Kerusi, Guna Buah Ni Nak Tahu Ada ‘Serangan’ Sihir.

Jika rumah anda ada bunyi guli jatuh bunyi orang tarik kerusi atau ada nampak kelibat atau nasi cepat basi maka letakkanlah buah kundur.

Seandainya buah tu busuk buang jauh2 dan ganti dengan yang baru sampai tak busuk.

Salah satu keistimewaan buah kundur ini ciptaan Allah ia mampu mengesan kehadiran makhluk halus di pekarangan sekitar rumah kita ataupun serangan sihir keatas individual.

Ini adalah pertua orang dulu kala ataupun cara orang India pun sama menggunakan cara ini untuk mengesan kerana tidak semua orang mempunyai kelebihan mata batinnya terbuka dapat melihat kehadiran sesuatu object (unseen ghost or jin).

Jadi dengan meletakkan buah tersebut kita dapat menjaga diri kita Dan rumah kita daripada makhluk2 Yang tak nampak..

Bila mana rumah kita bersih daripada gangguan buah ini mampu bertahan berbulan bulan lamanya Dan tidak pulak rosak Dan luarannya akan bertukar menjadi selaput keputihan macam debu itu pertanda rumah clear & clean.

Kalau ada sembarang gangguan buah tersebut akan berubah seperti di dalam gambar, itu petanda ada sesuatu Yang tak kena.

APA TINDAKAN

Jadi apa tindakkan kita seterusnya?

Bila terjadi seperti ini kita kena lah bersihkan rumah kita dengan ayat2 suci Al-Quran

Semoga dengan sedikit perkongsian ini dapat membuat kita lebih faham dan tahu akan kegunaannya…

Sekian Terima Kasih


‘Jadilah Sahabat Terbaik Isteri.’ Pujian Wanita Ini Pada Pasangan YouTuber Masakan Raih 20 Ribu Share!

Sejak tular Channel YouTube Sugu Pavithra yang memuatnaik resipi dan cara masakan serta aktiviti harian keluarganya, pasangan S.Pavithra, 28, dan suaminya M.Sugu, 29,menjadi inspirasi ramai.

Tidak dinafikan berjaya mencatat sejumlah 163,000 subscriber, manakala video-video yang dimuat naik beliau pula mencatatkan jumlah tontonan sehingga 6 juta views. Namun disebalik video itu sebenarnya ada makna tersirat yang membuatkan kita semua berasa bahagia apabila melihat keluarga ini.

JADILAH SAHABAT TERBAIK ISTERI.

Satu yang aku suka tentang pasangan ni ialah, suami dia pun rajin melayan. Suruh shoot video pun dia shoot. Suruh makan pun dia makan. Suruh potong kayu pun dia potong kayu. Nampak bahagia dan manis sekali.

Bukan susah pun nak bagi isteri rasa gembira dan dihargai. Jadilah sahabat terbaik dia.

Cuba teman masa dia kat dapur. Tak ambik video pun takpa. Tak kupas bawang pun takpa. Teman je. Borak dengan dia. Seronok dah dia rasa. Dia bukan nak pembantu. Dia nak ‘companion’.

Bukan kerja banyak yang acapkali membuat isteri penat. Perasaan bersendiri tu sebenarnya yang buat dia rasa tak larat.

‘Small gesture. Big impact.’

Ni kadang belum suruh buat apa. Baru isteri ajak selfie sesama je pun muka dah macam berak tak hadam.

Janganlah sampai kurang harta, kedekut pula kasih sayang. Jika begitu, makanya kita telah menjadi orang yang paling papa sekali.

Comel betul dia berdua ni kan!


“Patut Potong Gelang Hari Ni.” Tahap Oksigen Sarah Menurun, Shuib Mohon Titip Doa Buat Isteri & Kandungan Selamat!

Penyanyi Siti Sarah dikejarkan ke Hospital Universiti Kebangsaan Malaysia (HUKM) berikutan tahap oksigen yang semakin menurun.

Pengurusnya, Nana Mohamad Rom berkata, Sarah sepatutnya memotong gelang kuarantin pada hari ini, namun sejak semalam dia mengalami batuk.

“Kira-kira jam 6.30 petang Sarah di bawa ke hospital menaiki ambulans. Sepatutnya Sarah mem0tong gelang kuarantin hari ini tapi keadaan kesihatannya tidak mengizinkan apabila mengalami batuk serta tahap oksigennya menurun hari ini,” katanya kepada Harian Metro

Sementara itu, Shuib menerusi perkongsiannya di Instagram memohon orang ramai untuk mendoakan isteri serta anak dalam kandungan.

“Saya mohon doakan isteri saya, Siti Sarah Raissuddin.

“Doakan semoga dia dan anak dalam kandungan diberi kesihatan kembali dan dipermudahkan sehala urusan. Allah Maha Segalanya,” katanya.

Menerusi perkongsian video tersebut, kelihatan  keadaan Sarah yang tidak bermaya hingga terpaksa menggunakan bantuan oksigen sambil memeluk anak-anaknya sebelum dibawa ke hospital.

Sedar tak sedar, bulan depan dah masuk bulan Ogos tau, bulan Kemerdekaan Malaysia!

Sebagai rakyat yang cintakan tanah air, mesti anda ada cara tersendiri nak eskpresikan rasa cinta dan bangga menjadi Anak Malaysia kan? Betul tak?!

Ehhh jangan cakap kat sini, simpan idea anda tu dan hantarkan kepada kami dengan menyertai Virtual Himpunan Saya Anak Malaysia!


“Anak Tidur Beralaskan Tikar, Berbumbungkan Langit Di R&R.” Dari Pulau Pinang Ke Selangor Jual Tisu,  Kini Si Ayah Jual Kotak & Tin Buruk!

Cukup memilukan dan sebak melihat seorang wanita bersama tiga orang si kecil hanya tidur beralaskan tikar yang dihamparkan di atas rumput. Namun anak-anaknya tetap nyenyak tidur berselimut, di luar sebuah kereta uzur.

Anak-beranak ini sebenarnya menumpang tidur di tempat parkir kereta di kawasan Rehat dan Rawat (R&R) Juru, Pulau Pinang di Lebuhraya Utara-Selatan.

“Ya Allah, ya Tuhanku, kasihan kat anak-anakku along, angah dan adik. Mama minta maaf sebab tak dapat nak bagi anak-anak mama tidur dengan selesa,” menurut keterangan seorang ibu menerusi video yang dikongsinya di laman sosial.

Bercakap kepada mStar, Nurulhafifa Mohd Sabri berkata, dia tidak menyangka video kenang-kenangannya menempuh kesusahan bersama anak-anak menjadi tular.

Wanita berusia 32 tahun itu bagaimanapun mengakui menjadikan R&R sebagai tempat berteduh mereka anak-beranak sejak keluar dari rumah sewa di Kepala Batas, Seberang Perai.

“Sudah empat bulan kami tidur di kawasan R&R, berhujan dan berpanas selepas tak dapat bayar tunggakan rumah sewa selama lima bulan serta tunggakan bil air dan elektrik selama setahun berjumlah kira-kira RM4,000.

“Merata-rata tempat kami bermalam, kadang-kadang di R&R Juru dan R&R Gurun. Anak-anak lebih selesa tidur atas tikar di luar kereta, saya dan suami pula tidur di dalam kereta,” katanya ketika dihubungi.

Bergelar ibu tunggal selama 11 tahun, dia kemudiannya  berkahwin pada 9 februari lalu dengan seorang mekanik berusia 38 tahun dengan pendapatan tidak tetap.

“Bengkel tempat kerja suami ditutup sementara sebab kes Covid-19. Jadi, kami jual tisu.

“Kadang-kadang kami sampai ke R&R Sungai Buloh di Selangor sebab lebih ‘laku’ di sana. Kami pergi ke kereta-kereta, minta tolong mereka beli tisu sebab nak isi minyak dan top up duit tol,” ujarnya yang berasal dari Permatang Pauh di Seberang Prai Tengah.

Penerima zakat sebanyak RM400 sebulan daripada Zakat Pulau Pinang (ZPP) itu perlu berusaha lebih untuk membesarkan tiga anak lelakinya berusia 16, 13 dan 11 tahun, dengan dua daripadanya merupakan orang kelainan upaya (OKU) masalah pembelajaran.

Hafifa berkata, dia sebelum ini berniaga gerai menjual air balang dan buah potong, namun bisnesnya terjejas ekoran pandemik Covid-19.

“Sejak pertengahan tahun lalu, saya mula jadi runner hantar makanan dan barang-barang. Tapi tak banyak dapat kerana bayaran ikut sedekah pelanggan.

Kadang-kadang kami sampai ke R&R Sungai Buloh di Selangor sebab lebih ‘laku’ di sana. Kami pergi ke kereta-kereta, minta tolong mereka beli tisu sebab nak isi minyak dan top up duit tol.

“Kadang-kadang ada upah, kadang-kadang tak ada job runner. Saya jadi runner pun guna kereta Proton Wira dipinjam daripada abang ipar.

“Pernah sekali enjin kereta rosak. Saya terpaksa guna duit zakat dan jualan tisu untuk baiki kereta,” katanya sambil menambah ketiga-tiga anaknya tidak bersekolah sejak mereka keluar dari rumah sewa.

Beberapa pihak tampil memberi bantuan, susulan video yang dimuat naik menerusi akaun TikTok pada Jumaat malam, meraih lebih 1.4 juta tontonan.

Salah seorang daripada mereka adalah pemilik butik, Nazuha M Ariffin, 31, yang menemui Hafifa di R&R Bagan Ajam di Butterworth, Pulau Pinang pada Sabtu lalu, sebelum membawa keluarga itu membeli barang keperluan.

Hafifa berkata, seorang lagi turut membantu dari segi bayaran tunggakan rumah sewa sekali gus membolehkan dia bersama keluarga kembali tinggal di rumah berkenaan.

“Alhamdulillah ada yang baik hati. Sekarang ni kami dah tak jual tisu cuma pergi cari kotak dan tin buruk untuk jual di kedai besi buruk.

“Sekarang ni saya, suami dan anak sulung yang ke sana ke sini cari kotak dan tin buruk untuk dijual. Alhamdulillah, dua lagi anak dah masuk ke sekolah tahfiz atas bantuan seorang ustaz.

“Saya nak berniaga balik tapi tak ada modal. Teringin nak berniaga air balang dan buah potong macam dulu, dan mungkin juga jual nasi tomato. Harap dipermudahkan,” katanya lagi.

Sumber: mStar

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


Suami Tolonglah Pujuk Isteri, Peluk Dia Lama-Lama Supaya Tak Berjauh Hati -Ustaz Ebit Lew

Isteri kalau merajuk bukan dia mengada-ngada tapi ada sebabnya.

Kadang dia penat, terlampau penat uruskan anak-anak dan suami. Suami pula langsung tak kisah malah tak membantu. Inilah yang buat isteri berjauh hati.

Buat suami, baca tulisan Ustaz Ebit Lew ni.

Jangan biarkan isteri merajuk tanpa dipujuk, Tadi balik dari penang ke kl jalan jem. Ada seorang wanita jumpa di RNR Tapah 3.30 pagi bertanya dalam nada sedih. Saya selalu mengamuk di rumah. Marah tak tentu pasal pada anak-anak. Saya tengok muka suami rasa nak marah jer…dia menangis…24jam asyik marah jer..menjerit. marah dan pukul anak-anak..

Lepas tu saya rasa bersalah.

Bila saya dengar begini saya faham dia salah tapi dia jadi begitu kerana tekanan dan dia perlukan sokongan suaminya..saya sedih bila lihat wanita macam tu. Ya Allah…kasihan anak-anak..

Mana suami puan. Di belakang tu. Suaminya datang salam saya..suaminya cium tangan saya. Dia orang baik. Saya tak biasa orang cium tangan saya…

Hari ini isteri abang diuji oleh Allah. Abang juga sedang diuji. Segala yang berlaku kerana Allah sayang. Dia simpan kebaikan disebalik ujian dalam rumahtangga.

Saya bawanya ke belakang dan bercakap berdua..Allah sayang abang. Dia ketemukan kita. Saya dapat rasa betapa sayang isteri abang pada abang..bantulah isteri abang. Dia benar-benar perlukan abang waktu ini..

Sunnah bawa bahagia. Rasul saw yang amat kita cintai teramat menghargai wanita. Dan melayan mereka dengan baik..

Abang peluk isteri setiap hari dan cium sebelum pergi kerja. Peluk lama sikit kepala bersandar dan kata ya Allah saya sayang isteri saya. Sayangilah dia. Berilah syurga yang tinggi buatnya..

Mandi bersama isteri. Berdua-duaan dalam hidup. Rajin bantu isteri. Sebenarnya isteri perlukan sokongan dan kasih sayang suami. Sama-sama kita kahwin. Anak kita sama-sama jaga. Didik dan kasihi anak sama-sama..

Bantu cuci najis anak. Bantu jaga anak supaya isteri dapat rehat. Beri isteri rehat. Jika dapat tengok wajah isteri tidur nyenyak atau berdengkur kita gembira. Sebab itulah isteri kita yang banyak korban untuk kita..masa tu kita bantu buat kerja rumah. Sekali sekala mereka bangun setelah penat urus rumahtangga sepanjang hari, lihat rumah dah kemas. Sampah dah dibuang. Mainan anak-anak dah dikemas. Letak bunga sebelah kepala isteri. Tulis kad terima kaseh sudi terima abang yang tak tiada apa-apa. Terima kaseh jadi isteri abang yang setia.

Buat Ta’lim dalam rumah bersama isteri anak-anak. Tarik rahmat Allah dalam rumahtangga. AL-Quran dan Hadis memberi nur dalam keluarga..

Baca dengan cinta dan kasih sayang.

Paling utama jadi pendengar isteri dengan baik. Mereka benar-benar memerlukan seseorang untuk mendengarnya bila berbual dan meluahkan. Mereka tiada sesiapa melainkan kita..dengar dengan cinta dan perasaan. Dengan jiwa..pandang wajah isteri. Tenung mukanya. Pegang tangannya. Sediakan bahu jika mereka menangis. Biarkan mereka menangis sambil usap kepalanya. Gosok belakangnya.

Jangan biarkan isteri merajuk tanpa dipujuk. Peluk dia lama-lama. Buat kejutan dalam rumahtangga setiap hari…isteri yang dibiarkan tanpa dipujuk biasanya mereka akan menjauh hati dan diri. Tidur mungkin masih sekatil tapi mimpi lain-lain.

Kasihan ramai isteri jadi over stress , sakit jiwa. Sakit. Kurus…dan ditimpa penyakit kerana tekanan dalam uruskan anak-anak..

Belajarlah sayangi dan hargai mereka. Siapa tahu kerana kita buat baik pada isteri, Allah maafkan kita dan masukkkan kita dalam syurga..dia redha dengan kita. Biarlah apa orang nak kata queen control ke. Takut isteri ke. Kita buat kerana Allah dan kerana mencintai Nabi saw. Sebab tu kita diciptakan menjadi lelaki untuk memahami, menyayangi dan melindungi isteri..

Abang tu kata terima kaseh ustaz..syukur Allah temukan kita dalam jem ni. Tak larat nak gerak dah jalan jem sangat. Rupanya ada rahmat Allah. Saya akan perbaiki diri dan bantu isteri. Saya tak tahu puncanya. Baru saya faham. Terima kaseh.

Kerana kebaikan abang dan isteri Allah temukan kita. Kerana Allah tahu abang suami isteri orang baik. Tak patut orang baik dibiarkan hidup tanpa bahagia.Allah jaga orang jaga agama…

Ebit Lew


Mak Ayah ‘Buta IT’, Anak-Anak Jangan Ambil Kesempatan ‘Samun’ Duit Orang Tua Sendiri!

Zaman sekarang dah maju, semuanya dibuat secara atas talian untuk memudahkan kerja. Bagi ibu ayah yang mana ‘buta IT’, terutamanya bagi urusan bank, orang yang paling dipercayai semestinya anak-anak.

Namun, siapa sangka, dek kerana percayakan anak, ibu ayah gelap mata duit di dalam bank rupanya habis dek kerana sifat ketamakan si anak. Jom ikuti perkongsian yang boleh jadikan pengajaran buat semua dan semoga Allah jaga hati kita untuk jauhi dari berperangai sebegini. Amin..

Jadikan pengajaran.

Anak yang diamanahkan pegang kad simpanan bank,
Anak yang tahu password kad ATM pencen orang tua,
Anak yang tahu password akaun Tabung haji,
Anak yang tahu jumlah akaun simpanan orang tua..

Biasanya dialah anak yang tinggal dekat atau rapat dengan orang tuanya..bukan anak yang tinggal jauh.

Orang tua pula tak celik IT..
Sepenuh kepercayaan hal simpan, pakai duit diserahkan pada anak tersebut.
Bahayanya anak tersebut jadi “gelap mata” bila tengok duit orang tua terkumpul banyak dan menyamun duit orang tuanya. Celakalah kamu penipu harta orang tua.
Berdosa kerana tidak amanah.

Moga Allah jaga hati kita dari sifat sebegini.

Moga anak pakcik makcik ini berubah..

ARTIKEL LAIN :

Sumber : Isis Persona


Tawan Dunia Lelaki, Gadis Ini Pegawai Wanita TLDM Pertama Miliki Kepakaran Musnah Peluru, Bahan Letupan.

Bukan calang-calang gadis manis bertudung litup ini. Redup matanya seindah wajah manis dipandang mata hanya luaran sahaja namun jiwanya mempunyai semangat wajar.

Begitulah hebatnya Leftenan Madya Puteri Shazwani Binti Megat Ahmad Shariman, 26 (Bekas Pelajar MRSM Parit, Perak), pegawai wanita TLDM pertama yang mempunyai kepakaran juruteknik peluru dan explosive ordnance pada tahun 2021.

Hakikatnya untuk menceburi kerjaya sebagai tentɛra pastinya memerlukan kekuatan fizikal mɛntal yang kṳat, pengorbanan yang tinggi dan perlu mempunyai keberanian kerana pelbagai cabaran bakal ditempuh dalam kerjaya ini.

Sebuah perkongsian yang sungguh inspirasi untuk kita menjana jati diri kepada anak-anak untuk menjadi generasi yang gemilang.

Saya tanya kepada Puteri Shazwani, mencabar tak bagi seorang wanita untuk bergelar sebagai Leftenan Muda TLDM?

Beliau menjawab; “Sudah pasti. Bidang tentera ini luas. Bidang Perubatan, Kejuruteraan, Logistik, Juruterbang, Perisikan, Polis Tentera, Public Relation, Seni/Muzik, Kulinari dan banyak lagi”.

“Being in the male dominated field, saya perlu belajar untuk cepat menyesuaikan diri dan bersedia untuk berdepan dgn sebarang situasi”. Puteri Shazwani.

“Peranan wanita juga penting dalam ketenteraan. Saya tak nafikan golongan wanita ada limitasi daya kekuatan fizikal berbanding dengan lelaki. Namun wanita tiada limitasi dari aspek kekuatan mental, Ilmu pengetahuan, kebijaksanaan dan personality”.

“Jadi golongan wanita pun boleh berdiri sama tinggi dengan kaum lelaki sekiranya mereka ada kelebihan itu”.

Saya tanya lagi, kenapa memilih kerjaya Tentera?

“Saya seorang yang sukakan cabaran dan mencuba sesuatu yang baru bagi menguji kemampuan diri. Bidang tentera telah membuka banyak peluang kepada cabaran dan mengasahkan bakat di dalam diri”.

Siapa Puteri Shazwani?

Dilahir di Kuala Lumpur dan membesar di Ipoh, Perak. Merupakan anak kedua daripada lima adik beradik. Aktif dalam sukan Triathlon (Berenang, Berlari & Berbasikal) dan Boling. Pada masa lapang, beliau suka membaca buku dan Bermain Alat Muzik (Gitar/Piano).

Memdapat pendidikan di SK Raja Perempuan Ipoh, SMK Raja Perempuan Ipoh (F1-F3) dan MRSM Parit (F4 & F5) 2012.

Kemudian melanjutkan pengajian di Universiti Pertahanan Nasional Malaysia (2014 – 2019) dalam bidang Ijazah Sarjana Muda Pengurusan Sumber Manusia Pertahanan. Dalam masa yang sama diserap masuk ke UPNM sebagai Pegawai Kadet Laut.

Alhamdulillah.. Tamat pengajian di UPNM pada tahun 2018.
Beliau ditauliahkan dan dikurniakan pangkat Leftenan Muda TLDM pada tahun 2019. Mula berkhidmat di Markas Tentera Laut, Bahagian Materiel pada tahun 2021.

Seterusnya menghadiri Kursus Pegawai Kejuruteraan Peluru selama 8 Bulan di Kem Mempaga, Bentong. Kini, diperjawatkan sebagai Pegawai Laksana di Depot Peluru dan Bahan Letupan Wilayah Laut 1.

Pencapaian

Naib Johan World Miss University Malaysia pada tahun 2018.
Menghadiri International Leadership Conference di United States Military Academy pada tahun 2018.
Perenang Rentas Selat Dinding 10km pada tahun 2019.
Merupakan Pegawai Wanita TLDM pertama yang mempunyai kepakaran Juruteknik Peluru dan Explosive Ordnance pada tahun 2021.

Tahniah sekali lagi buat Puteri Shazwani binti Megat Ahmad Shariman atas kejayaan yang amat membanggakan. Semoga terus diberi kekuatan untuk berbakti kepada negara, bangsa dan agama.

Semoga kisah ini menjadi inspirasi buat ibu bapa dan anak-anak.

Keluarga Talk: Mengukir Bahagia Tidak Semestinya Harus Korban Diri


Bahasa Cinta Tak Semestinya Ucapan Dan Hadiah Mahal. Cukup Sekadar Sekeping Thosai Serta Kuahnya. Deep!

Setiap pasangan yang berkahwin sudah pastinya inginkan kehidupan bahagia sehingga till jannah. Hubungan yang terjalin sekian lama sudah tentu ada pasang surutnya, ada suka dukanya. Bak kata perpatah, sedangkan lidah lagi tergigit, ini kan pula suami isteri.

Bagi pasangan yang sudah lama berkahwin, hakikatnya memerlukan bahasa cinta  tersendiri agar rumahtangga sentiasa mesra selalu. ‘

Bahasa cinta bukan sekadar pemberian wang ringgit tetapi, apa sahaja yang membuatkan pasangan berasa dihargai dan dicintai.

Ikuti perkongsiannya. Sungguh terkesan dalam hati.

Bahasa Cinta

Di sini anda cuma nampak gambar sekeping thosai dengan kuah chutney kelapa. Namun pada saya, ini adalah salah satu daripada bahasa cinta suami untuk saya. Thosai dibeli khas untuk saya sebagai sarapan pagi, usai pulang keletihan on call.

Seorang sahabat pernah memberitahu, suaminya kalau nak tunjuk sayang, dia akan belikan durian. Bukan dengan sejambak bunga atau intan berlian.

Thosai, durian, bunga, dan intan berlian cuma objek yang menyampaikan perasaan. Objek itu akan ditafsirkan sebagai kasih sayang hanya jika si penerima bijak menafsirkan bahasa cinta si pemberi.

Pernah dengar seorang isteri sanggup berpisah dengan suami yang baik dan rajin kerana tergila-gilakan lelaki yang menaburkan wang ringgit dan harta untuknya?

Pernah dengar seorang suami sanggup meninggalkan isteri yang bersusah payah berkorban untuknya hanya tergila-gilakan perempuan genit yang pandai bermanja-manja?

Sebahagian besar sengketa rumahtangga terjadi kerana suami isteri tak pandai menggunakan dan menafsirkan bahasa cinta.

Ada 5 jenis bahasa cinta universal*
antara dua individu (tidak semestinya pasangan hidup saja):

1. Kata-kata penghargaan
2. Pemberian hadiah
3. Pertolongan dan pengorbanan
4. Sentuhan
5. Luangan masa yang berkualiti

Tak semua orang perlukan kelima-lima bahasa cinta untuk merasa bahagia.

Ada orang yang tak hairan dengan pertolongan kerana dia sendiri rajin bekerja namun amat dambakan hadiah dan kata-kata penghargaan daripada pasangannya.

Ada orang yang tak hairan dengan hadiah penghargaan kerana dia sendiri dah kaya, namun amat dambakan sentuhan dan masa berkualiti daripada pasangannya.

Itulah sebab ada orang yang meninggalkan pasangannya kerana dia gagal merasai cinta melalui bahasa yang difahaminya. Mungkin pada dia, cinta bukan dibuktikan dengan kerja kuat dan pengorbanan tetapi melalui hadiah penghargaan.

Tiada dua manusia yang sama. Namun jika kita tahu mentafsirkan bahasa cinta pasangan masing-masing dan mahu pula mempelajari apakah pilihan bahasa cinta pasangan, maka banyak keretakan rumahtangga boleh dielakkan.

Contohnya pada si suami, boleh jadi bahasa cinta pilihannya ialah sentuhan dan khidmat pertolongan. Pada si isteri pula bahasa cinta pilihannya boleh jadi masa yang berkualiti dan kata-kata penghargaan. Maka suami patut perbanyakkan memuji-muji si isteri dan meluangkan masa untuknya. Dan isteri patut beri layanan dan sentuhan manja pada suaminya.

Buat pasangan yang dah bertahun-tahun bersama; jika anda tidak lagi memberi hadiah, mengucapkan penghargaan, meluangkan masa, apatah lagi memberi sentuhan kasih sayang kepada pasangan; usah harap kasih sayang pasangan anda akan terus kekal segar seperti dahulu.

Cinta dalam bahasa arab adalah ‘Hub’. Hub juga bermakna benih.

Benih yang tak diberi air, cahaya dan baja akan kering layu tanpa sempat bercambah.

Maka usah ternganga atau terngadah jika benih yang anda gagal bajai itu melayang jauh dan bercambah di tempat lain yang bersedia memenuhi keperluannya.

Akhir sekali, usah hanya kerana pasangan gagal memberikan satu bahasa cinta yang anda mahukan maka anda tinggalkan dia. Jika pasangan rajin menolong buat kerja rumah, suka meluangkan masa bersama anda tetapi berat mulut untuk memuji dan agak kedekut untuk membelikan hadiah; maafkanlah dia.

Mana-mana individu berhidung belang boleh memberikan hadiah mahal dan kata-kata manis. Namun hanya orang yang ikhlas menyayangi anda akan memberikan perkara yang mahal iaitu masa dan tenaganya.

Bersyukurlah dengan yang sedikit, bersabarlah dengan kekurangan, nescaya Tuhan akan menambahkan kebaikan untuk anda.

*”The Five Love Languages” by Gary Chapman”


“Baby Lee Nak Bermanja Dalam Rahim Mak Tu”. Reaksi Adam Corrie Selepas Isterinya Tidak Jadi Dibedah kerana Kandungan belum Cukup Bulan.

Sesungguhnya janji Allah itu PASTI, Allah bagi rezeki pada waktu yang tepat dan dikehendakiNya.

Hanya Dia yang tahu bila waktu yang terbaik untuk hambanya, Semua yang tertulis bukan di tangan manusia. Itulah ganjarannya kalau kita memilih untuk terus bersabar.

Pasangan ini menanti 10 tahun untuk menimang cahaya mata. Doa dan usaha yang tidak pernah putus-putus akhirnya membuahkan hasil.

Biar diuji dengan masalah kesihatan, namun isteri kesayangan pelakon dan pendakwah Adam Corrie tetap kuat. Kini mereka tidak sabar dan teruja menantikan kehadiran si kecil dalam melengkapi rumah tangga yang dibina.

Dua hari lalu, Adam menerusi akaun Instagram (IG) berkongsi berita bahawa isterinya telah dimasukkan ke hospital untuk melahirkan bayi sulungnya secara pembedahan. Kandungan yang belum cukup bulan itu bagaimana pun masih dalam pemerhatian doktor.

Hari ini, Adam Corrie menyatakan isterinya tidak jadi dibedah, sebaliknya mendapat pemantauan dari pihak hospital memandangkan dia mempunyai masalah darah tinggi.

Dia juga meminta maaf kerana isterinya tidak dapat membalas mesej atau panggilan daripada sesiapa yang bertanyakan mengenai keadaan dirinya kerana perlu berehat.

Alhamdulillah isteri saya @puan_fazi_fuad tak jadi czer utk bersalin setelah doktor pantau kesihatan bidadari di hospital. .
Kalau bidadari sy bersalin smlm, baby Lee akan lahir tak cukup bulan. Alhamdulillah.. terima kasih yang mendoakan kesihatan bidadari sy dan Baby Lee ?.
.
Doktor nasihatkan banyakkan berehat , tak boleh keluar rumah supaya Darah Tinggi terkawal dan baby Lee lahir cukup bulan dan sihat kelak?. Baby Lee nak bermanja lagi dlm rahim mak tu ?…
.
Sy wakil bidadari sy ingin minta maaf yang whatsapp, call, DM dan sebagainya beliau, tak dpt menjawab sebarang panggilan. Hp dia silent. Perlukan masa utk diri sendiri berehat. .
.
Terima kasih murabi saya Ustaz @zulramli_mrazali dtg hospital ziarah kami smlm.
#adamcorrie #babyLee #adamfazi❤

Semoga Fazi kuat dan tabah menghadapi dugaan sebagai bakal ibu. Tak sabar tunggu si kecil ini lahir kan!

Sumber:  IG Adam Corrie


Cantiknya! Makeover Rumah Pusaka Sempena Raya, Warganet Beri Pujian.

Hasilnya memang menakjubkan! Rumah pusaka yang telah ditinggalkan selama tiga tahun telah diubah suai sehingga menjadi sebuah rumah yang sangat cantik dan kemas sempena hari lebaran.

Berkongsi beberapa keping gambar di facebook, puan Asrz Hashim, menunjukkan hasil sebelum dan selepas.

Nyata usaha membaik pulih semula rumah pusaka ini memang cantik! Tema putih memberikan lebih keluasan kepada rumah ini.

Hasil refurbished rumah pusaka.. Rumah ditinggalkan kosong hampir 3 tahun.. Dan untuk raya kita ubah la mana yang mampu untuk kelesaan penghuni..

Apabila ditanya mengenai penggunaan cat, menurutnya menggunakan cat minyak. “Seamaster high gloss finishing. Sapu guna roler kecik tu.. Bahagian tinggi guna tangga.”

Katanya lagi, cat putih memainkan  peranan untuk naikkan seri kediaman rumah pusaka berkenaan.

Ramai warganet memuji cara dekorasi dan kreatif, beliau mengakui mengemari tatahias rumah terutama lagi suka lakukan sendirinya untuk mencantikkan rumah.

“Saya suka DIY.. hobi..”


Hidang Pencuci Mulut, Ada Pertikai Campak Makanan, Tenang Fazley Beri Penjelasan.

Aksi penyanyi dan cef selebriti Dato’ Fazley Yaakob membuat hidangan pencuci mulut dengan mencampak bahan-bahan penyediannya makanan itu meraih perhatian netizen.

Dessert ini semua sampai habis licin.

“CAMPAK2 MAKANAN?! Setiap kali saya upload video “Sweet Table” ada ramai yang pertikaikan tentang pembaziran lah, tiru budaya barat lah, tidak sopan lah, kotor lah lepastu siap tanya “Kena jilat meja ke?!”

“Namun, untuk mereka yang hadir depan mata, mereka menikmati ‘persembahan’ ini dari mulanya muzik, menyusun potongan kek, kuih, pastries, melukis abstrak menggunakan krim dan sos, menabur serpihan macarons dan gula berwarna, hingga detik BEREBUT manisan yang dah target dari mula dan menjilat jari kesan menggunakan tangan mengambil dessert ini semua sampai HABIS LICIN.”

“Macam2 saya siapkan, dari macaron, eclairs, lemon meringue tart ke pisang goreng, kuih keria dan ice cream potong pun ada!”

Dalam pada itu, para peminatnya teruja dengan cara kreatif Fazley yang dipaparkan menerusi instagram miliknya.

“Ni namanya seni dalam makanan.”


Rezeki Mencurah Bila Sayangkan Anak Isteri. Lelaki Ni Dah Buktikan & Anda Boleh Cuba!

Ini perkongsian daripada Mohd Fhais yang juga merupakan seorang ayah, menurutnya jika kita berkira dengan anak, rezeki akan berkira dengan kita.

Jika sebelum ini, dia tiada masa untuk meluangkan waktu bersama anak-anak kerana terlalu sibuk bekerja, dalam masa yang sama rezekinya semakin sempit sehingga membuatkan dirinya agak tertekan.

Ini coretannya

Pernah tak kita terfikir? Orang tua-tua cakap bila ada anak ni rezeki murah. Tapi lain jadi kat kita, anak dah ramai tapi rezeki masih sama macam masa belum ada anak.

Pengalaman sendiri.

Alhamdulillah selepas annur rania dilahirkan rezeki saya mudah je masuk. Kadang-kadang rezeki tak di sangka-sangka dapat. Dapat tawaran kerja di kampung halaman. Padahal tak pernah terfikir pun saya boleh dapat sebab ramai sangat calon yang temuduga.

Masa berhenti kerja lama gaji pada bulan tu di tahan sebab berhenti tak cukup notis. Susah jugak nak survive bulan tu dengan komitmen yang ada tapi alhamdulillah semua berjaya di harungi. Rezeki ada je untuk bayar semua.

Semua berubah bila saya leka.

Di tempat baru kerja bertambah banyak, kadang-kadang balik ke rumah jam 9-10 malam. Kurang luangkan masa dengan keluarga dan anak-anak. Sedikit demi sedikit wang gaji tak cukup.

Bila wang tak cukup mulalah berkira-kira dengan anak. Mainan rm5 pun tak belikan. Sanggup biarkan anak menangis berlinangan air mata. Keluar beriadah jauh sekali.

Pada mulanya salahkan gaji yang sedikit jika banding dengan gaji dulu. Tapi sebenarnya semakin jauh kita mengabaikan anak semakin jauh rezeki akan bai bai kita.

Anak-anak adalah anugerah setiap insan bergelar ibu bapa. Mereka adalah amanah Allah kepada kita. Mereka adalah masa depan generasi kita.

Besar tanggungjawab kita untuk membesarkan mereka jadi seorang anak yang setia kepada negara dan agama.

Saya tidak manjakan anak cuma saya tidak pernah berkira dengan anak.

Ini 8 amalan saya menjemput rezeki melalui anak :

1. Kanak-kanak pantang nampak mainan. Sebulan sekali beri mereka reward mainan yang mereka nak. Selagi termampu berilah barang kesukaan mereka. Apalah sangat mainan rm5-rm10 asalkan mereka happy. Ingat jika mereka happy kita sebagai ibu bapa turut happy, sama jugak jika sebaliknya. Bila keluarga happy baru rezeki mudah nak datang.

2. Berikan mereka pelajaran yang terbaik. Jangan pilih taska sebab sehala laluan ke tempat kerja sahaja. Fikirkan jugak keperluan anak-anak untuk belajar. Banyak taska hanya buka televisyen sahaja masa belajar. Taska yang bagus ialah yang penuh dengan aktiviti yang membantu perkembangan otak anak-anak.

3. Luangkan masa bersama anak-anak at least seminggu sekali. 6 hari masing-masing sibuk dengan urusan berbeza, apa kata sehari seminggu buat something bersama. Contoh jalan di zoo atau bawak anak-anak ke learning center. Banyak pusat learning center di Malaysia yang bagus untuk perkembangan mereka.

4. Sediakan keperluan yang terbaik untuk mereka. Jangan recycle sahaja. Apa perasaan si adik yang hanya recycle barangan abang dan kakak. Contoh belikan baju baru kesukaan mereka. Mesti perasaan sayang tu bertambah-tambah.

5. Banyak kaedah pembelajaran awal kanak-kanak yang membantu perkembangan otak kanak-kanak sudah ada. Laburlah sedikit untuk masa depan mereka. Tahu tak 90% otak kanak-kanak berkembang sewaktu umur 0-6 tahun? Semua bahagian kritikal otak berkembang masa ini.

6. Sentiasa prihatin dengan perubahan sikap anak-anak. Jangan sentiasa fikir mereka akan cari jalan sendiri sebaliknya bantu selagi mereka boleh di bantu. Percaya tak yang kanak-kanak 1-6 tahun pun boleh kena STRESS? Sekali mereka stress dan kita tidak bantu emosi mereka akan terbantut dan boleh jadi serius.

7. Jangan marah anak tanpa berfikir panjang. Bila nak marah tu paksa diri diam atau minum air dan wuduk. Lebih baik berdiam diri dari marah dan terkeluar kata-kata kesat. Masa ini anak-anak masih belajar dan mereka akan ikut cara anda walaupun masa marah. Jika baik yang mereka nampak maka baiklah mereka buat.

8. Setiap kanak-kanak ada perkembangan berbeza. Fahami dan cuba bantu mereka. Berikan keperluan yang diperlukan bukan yang kita mahukan. Berhenti dari membanding dengan kanak-kanak lain.

Alhamdulillah selepas saya praktis 8 amalan di atas rezeki mencurah-curah masuk. Satu persatu hutang dapat habis. Bisnes pun semakin berkembang sehingga mampu upah 5 orang staf.

Rezeki adalah ketetapan dan tidak wajar kita merasa ragu dengan rezeki yang diperlukan bagi membesarkan zuriat kita.

“Dan janganlah kamu membunuh anak-anak kamu kerana takutkan kepapaan. Kami-lah yang memberi rezeki kepada mereka dan kepada kamu. Sesungguhnya perbuatan membunuh mereka adalah satu kesalahan yang besar.” (Surah al-Isra’, ayat 31)

Nak rezeki mencurah-curah cuba curah dulu kasih sayang kat anak isteri. Barulah rezeki datang mencurah-curah. Tak percaya? Cuba mewahkan anak isteri, hari ini suprise mereka dengan hadiah yang mereka idam selama ni. Tengok apa hasilnya.